Абдуразоқова Салима Махмудовнанинг “Орзулар қай томон етаклар” номли шахсий расмлар кўргазмаси « “Sog'lom avlod uchun” ҲҚБХХФ сайти\nАбдуразоқова Салима Махмудовнанинг “Орзулар қай томон етаклар” номли шахсий расмлар кўргазмаси\n2018 йил 12 Mayда киритилган. Рукни: Тошкент шаҳри, Янгиликлар 1 405 марта кўрилган.\n“Соғлом авлод учун” фонди ёшларни маданий-маърифий тадбирлар орқали тарбиялаш ишларига улкан хисса қўшиб келмоқда. Жумладан, “Меҳрибонлик” уйлари тарбияланувчилари ўртасидаги Республика миқёсидаги “Камалак жилоси” расмлар кўрик-танлови, мактабгача таълим муассасаси ва умумий ўрта таълим мактаблари ўқувчилари ўртасидаги “Ер куррасида тинчлик” номли кўрик-танловлар бунинг яққол мисолидир.\nМазкур тарбиявий ишларнинг давоми сифатида Ўзбекистон Бадиий академияси, “Соғлом авлод учун” фонди ва Тошкент фотосуратлар уйи ҳамкорлигида 2018 йилнинг 12 май куни соат 15 00 да Тошкент фотосуръатлар уйида Абдуразоқова Салима Махмудовнанинг “Орзулар қай томон етаклар” номли шахсий расмлар кўргазмасининг очилиш маросими ўтказилди.\nКўргазмада рассомнинг портерт, пейжаз, натюморт ва саҳна жанрлардаги турли-туман асарлари тақдим этилган. Ёрқин рангларга бой асарларда она юртга, унинг ва меҳнатсевар халқига бўлган юксак мухаббат ўз ифодасини топган.\nКўргазма муаллифи тўғрисида маълумот\nМуаллиф шахсий мукаммалликга элтувчи ва ички туйғуларни ифода этиш йўлларини излаб биринчи бор 65 ёшида қўлига мўйқалам олади.\nСалима Махмудовна бетакрор шодлик ва қуёш нурларига тўйинган матодаги ўзининг рангбаранг пейзаж, гуллар акс этган натюрморт каби асарлари билан бизни ўраб турган тибиат билан мулоқотлашиш бахтини инсонларга улашади.\nЎзбекистон Бадиий академиясининг марказий залида 2000 ва 2005 йилларда ташкил этилган муаллифнинг дастлабки кўргазмалари муваффақиятга эришди. Шунингдек, 2010 йил Тошкент шаҳридаги “Зарқайнар” миллий санъат марказида ташкил этилган кўргазма ҳам санъат ихлосмандлари томонидан илиқ кутиб олинди.\nСалима Махмудовна – Ўрта Осиё Давлат университети (Мирзо Улуғбек номидаги Ўзбекистон Миллий университети)нинг шарқшунослик факултетини битирган. Олий муассасани тамомлагандан сўнг собиқ УзССР Фанлар Академиясининг илмий ходими сифатида фаолият юритган. 1970 йилдан 1986 йилгача Ўзбекситон амалий санъат музейининг директори лавозимида фаолият олиб бориши давомида Салима Махмудовна музейнинг ривожи, музей фондини бойитишга ҳамда халқ рассомлари ва моҳир санъат усталарини қўллаб-қувватлашга улкан хисса қўшди.\n“Соғлом авлод учун” халқаро хайрия фонди ушбу тадбирни ташкиллаштиришда кўмаклашган барча ташкилотчиларга, шунингдек, оммавий ахборот воситалари ходимларига ўзининг чуқур миннатдорчилигини изҳор этади.


Шавкат Мирзиёев «Ўзбекнефтгаз» АЖ корхоналарининг маҳаллийлаштириш ва кооперация павильонида бўлди\nЎзбекистон Республикаси президенти Шавкат Мирзиёевнинг Қашқадарё вилоятига ташрифи давомида Қарши шаҳрида «Ўзбекнефтгаз» АЖнинг маҳаллийлаштириш ва кооперация павильони ишга туширилди. Давлатимиз раҳбари мазкур павильонга ташриф буюриб, унда намойиш этилган экспонатлар билан яқиндан танишди.\nШавкат Мирзиёевга «Ўзбекнефтгаз» акциядорлик жамияти бошқаруви раиси Меҳриддин Абдуллаев томонидан мазкур павильон, уни ташкил этишдан кўзланган мақсад ҳамда келгусида уни такомиллаштириш режалари ҳақида ахборот берилди.\nБугун тармоқда ишлаб чиқарилаётган саноат маҳсулотларининг деярли 50 фоизидан ортиғи Қашқадарё вилоятида фаолият юритаётган саноат объектлари ҳиссасига тўғри келади. Шу сабабдан, тармоқ корхоналари учун зарур маҳсулотлар, бутловчи қисм ва материалларни бевосита ушбу вилоят маҳаллий ишлаб чиқарувчилардан харид қилиш асосий мақсад қилиб олинган.\nШундан келиб чиқиб, жорий йилнинг февраль ойида Қарши шаҳрида илк маротаба «Нефтгаз кооперация форуми» ўтказилган эди. Форумда 200дан ортиқ корхона иштирок этиб, умумий қиймати 117 млрд сўмлик 175 та шартнома имзоланди. Бугунги кунда умумий қиймати 64 млрд сўмлик 56 та шартнома бўйича тўловлар амалга оширилиб, маҳсулот ва хизмат етказиб берилиши якунланди.\nУшбу тадбирнинг мантиқий давоми сифатида Қарши шаҳридаги Корхоналарни хусусийлаштириш ва соғломлаштириш клиникасида «Ўзбекнефтгаз» АЖнинг маҳаллийлаштириш ва кооперация павильони ташкил этилди. Мазкур павильонда маҳаллий ишлаб чиқарувчилар билан яқин йилларда ўзлаштирилган 100га яқин маҳсулотлар ҳамда ишлаб чиқариш учун таклиф этилаётган 500га яқин маҳсулот намуналари жойлаштирилган.\nМаҳсулотни ўзлаштириш истагини билдирган тадбиркорлар учун павильоннинг ўзида оператив режимда барча зарур маълумотлар тақдим этиш имконияти яратилган. Шу жумладан, маҳсулотнинг кўриниши, тури, маркаси, техник хусусиятлари, ўртача нархи, техник талабномаси шу ернинг ўзида тақдим этилади.\nАлоҳида мониторларда «Ўзбекнефтгаз» АЖнинг импортдан харид қилинаётган ва ишлаб чиқариш учун таклиф этилаётган маҳсулотлари онлайн кўргазмаси платформаси ҳам келтирилган. Ушбу онлайн кўргазмада тармоқ эҳтиёжи учун зарур 8,5 мингдан ортиқ турдаги маҳсулот ва хизматлар корхоналар кесимида жойлаштирилган.\nПрезидент Шавкат Мирзиёев павильон билан танишар экан, «Ўзбекнефтгаз» АЖ тизимида маҳаллий ишлаб чиқарувчилар билан кооперация даражасини янада кенгайтириш, харидлар жараёнларини тизимлаштириш ва рақамлаштириш ишларига жиддий урғу бериш зарурлиги юзасидан топшириқлар берди.\nЭслатиб ўтамиз, «Ўзбекнефтгаз» АЖнинг 2020 йил учун маҳаллийлаштириш дастури доирасида 1,2 трлн сўмлик 15 турдаги маҳсулот ишлаб чиқарилиши кутилмоқда. Хусусан, пиролиз газолини, евро 4,5 дизель ёқилғиси, бентонит кукуни, томчилатиб суғориш тизими ва ҳоказо. Маҳаллийлаштириш ва кооперация алоқаларини кенгайтириш ҳисобига импорт ҳажмини 247 млн долларга қисқартиришга эришилади.\n“Ўзбекнефтгаз”: Шўртан газ кимё мажмуасида “Газпромбанк”нинг молиявий кўмаги ёрдамида инвестицион лойиҳа амалга оширилади


17:40 / 01.05.2019 5998 pdf Ўқиш режими + -\nМуаллиф ҳақида икки оғиз сўз...\nСарлавҳани кўриб, бу мақола ҳам динимизнинг иффат ҳақидаги таълимотларидан бир шингили экан, деб ўйларсиз. Йўқ, бу сарлавҳани русийзабон интернетда тасодифан учратиб қолдим. Ўқиб кўрсам, долзарб гаплар экан. Муаллифи ким экан деб қизиқиб, интернет титкиладим. Углов деган одам экан. У ҳақдаги каттагина маълумот Википедиядан чиқди. Муаллиф машҳур, мўътабар инсон экан. Фёдор Григорьевич Углов (1904-2008 – неча йил умр кўрганига эътибор беринг) атоқли жарроҳ, Россия Тиббиёт фанлари академиясининг ҳақиқий аъзоси, Россия ёзувчилар уюшмасининг аъзоси, соғлом ҳаёт тарзининг фаол тарғиботчиси бўлган экан. Википедиянинг ёзишича, академик Углов ўз китобларида узоқ умр кўриш ва саломатлик сирлари ҳақида кўп фойдали маслаҳатлар берган ҳам экан. Унинг ҳаёт сабоқларига эътибор беринг:\n– Ватанни севинг. Уни ҳимоя қилинг. Беватанлар узоқ яшамайди.\n– Меҳнатни севинг. Жисмоний меҳнатни ҳам.\n– Ўзингизни қўлга ола билинг. Ҳар қандай вазиятда ҳам руҳан тушкунликка тушманг.\n– Ҳеч қачон ичманг ва чекманг, акс ҳолда қолган тавсияларим фойдасиз.\n– Оилангизни севинг. Уни ҳимоя қила билинг.\n– Қанчалик қийин бўлса ҳам, вазнингизни мўътадил сақланг. Меъёрдан ортиқ еманг!\n– Йўлларда эҳтиёт бўлинг. Бугунги кунда ҳаёт учун энг хавфли жойлардан бири йўлдир.\n– Шифокорга вақтида боришдан қўрқманг.\n– Фарзандларингизни соғлиқни емирувчи мусиқадан халос қилинг.\n– Меҳнат ва дам олиш тартиби танангиз фаолиятининг асосига сингдирилган. Танангизни севинг ва уни авайланг.\n– Абадийликнинг имкони йўқ, бироқ умрингизнинг узоқлиги кўп жиҳатдан ўзингизга боғлиқ.\n– Яхшилик қилинг. Ёмонлик, афсуски, шундоғам юзага келади.\nАкадемик Угловнинг ўз касбида қанчалар юксак чўққига кўтарилгани ҳақида унинг америкалик ҳамкасби, кардиохирург Майкл Эллис Дебейка шундай деган экан: «Профессор Углов — сизнинг миллий бойлигингиздир. Сизлар коинотни забт этишда қанча илгарилаган бўлсангиз, у жарроҳликни шунчалик юксак кўтарган».\nМуаллиф ҳақида дастлабки тасаввур ҳосил қилиб олгач, энди унинг мақоласи билан танишиб чиқсак бўлади. Марҳамат:\nОрганизм етуклик сари қадам қўяр экан, йигит ва қизлар фитрий (инстинктив) равишда ўзига жуфт қидиришга, ўз ҳиссиётлари учун объект топишга интиладилар. Бироқ, кўпинча жисмоний майл руҳий майлдан устунлик қилади ва йигит ёки қиз ўзлари танлаган инсоннинг ўз ҳиссиётларига қанчалик муносиблиги ҳақида ўйлаб кўришмайди. Йигит ёки қизнинг ақл-фаросати қуруқ жисмоний майлни жиловлашга ожизлик қилса, бу давр кўплаб хатоларга олиб келиши мумкин.\nЎсмирнинг заковати қанчалик паст бўлса, жисмоний майл шунчалик суст назорат остида бўлади, унинг ахлоқи ҳам маънавий жиҳатдан шунчалик беқарор бўлади. Йигит ёки қизнинг инсоний ғурури, ҳамияти, номуси, виждони етарлича шаклланмаган бўлса, у ўзига ҳеч қандай мажбурият ёки масъулият юкламайдиган муносабатлар ўрнатишга интилаверади. Бундай ёшлар ўзидаги шаҳвоний ғайратни бирорта ақлий ёки жисмоний меҳнатга йўналтириш ўрнига никоҳсиз севгига эришишга ҳаракат қилади. Бундай йигитнинг маънавий устунлари қанчалик паст бўлса, у ўзи топган қизни ёмон йўлга бошлайверади. Кўпинча бунда алдовни ёки севги ва вафо ҳақдаги ёлғон қасамларни ишга солади.\nТўғри, баъзан қизга севги изҳор қилаётган йигитча айёрлик қилмаётган ҳам бўлади. Лекин орадан бироз вақт ўтгач, бундай йигитчалар қиздан совиб қолиши ҳам мумкин. Қизни ташлаб кетар экан, йигитлар тахминан шундай фикр юритади: у мен билан шу қадар осонлик билан қовушдими, демак, бошқалар билан ҳам шундай яқин бўлиб, менга хиёнат қилади. Қизларда эса илк севги жуда чуқур из қолдиради, улар йигитлардаги совуқликни фожиа деб қабул қиладилар.\nХалқимизнинг анъаналари йигит ва қиздан никоҳгача иффатни сақлашни, никоҳни эса келин ва куёв бир-бирини узоқ вақт давомида, яхшироқ билиб олгандан кейингина ўқишни талаб қилади. Бизда асрлар давомида тўйгача салкам бир йил давом этадиган унаштириш удуми амал қилиб келган эди. Шу бир йиллик муддат давомида ёшлар келин-куёв деб ҳисобланар ва бир-бирларини синашиб, яқиндан танишиб юришар эди.\nНикоҳсиз ишқий муносабатлар эса ҳар доим қоралаб келинган.\nЁшларимиз никоҳ ва оила масалаларига масъулиятсиз қараш маънавий устунларни емиришдан ташқари бир қатор шахсий фожиаларга ҳам олиб келишини билишлари керак. Бундай фожиа нафақат йигит ва қизнинг, балки ўша никоҳсиз алоқа туфайли туғилиши мумкин бўлган боланинг ҳам қалбини дарз кетказади. Айниқса, бола ҳали ўзлари ҳам ўсмирлик ёшидан ўтмаган, фарзанд тарбиялаш учун ҳеч қандай имконияти бўлмаган ота-онадан туғилса, бундан ёмони йўқ. Бу нарса боланинг келгуси ҳаётига жиддий таъсир кўрсатиши, онанинг саломатлигига эса оғир талафот етказиши мумкин.\nҚизларимиз бир гулдан иккинчисига пириллаб учиб ўтаётган йигитларнинг қалби қорайган бўлишини, чуқур ва нозик ҳиссиётларни англашга қодир эмаслигини билишлари керак. Бундай нозик ҳиссиётлар эса фақат икки томонлама ҳақиқий севгидагина, ўзаро ҳурмат, дўстлик ва мутлақо поклик, тўғриликкагина асосланган соф муҳаббатдагина бўлади. Фақат худбин кимсаларгина, буюк инсоний бахтга муносиб бўлмаган, бунга қодир ҳам бўлмаган, аксинча, бировларга фақат бахтсизлик келтирадиган кимсаларгина ҳаётни ёлғонлар асосида қурадилар.\n«Инсон ўз тақдирига ўзи жавобгар», дейишади. Қизлар пуч одамларнинг қурбонига айланиб қолишлари мумкинлигини ҳамиша ёдда тутишлари керак. Бир киши билан тақдирингни боғлашдан аввал унинг феъл-атворини, характерини, дунёқарашини, қизиқишларини ва айниқса ақл-заковати, фаҳм-фаросатини ўрганиш керак. Зеро ақл ва қабоҳат бир жойда бўлмайди. Агар номзод калтафаҳм одам бўлса, ундан мутлако умид йўқ.\nЮксак, гўзал ҳиссиётлар фақат мусаффо, беғараз севгидагина вужудга келади. Бундай севги эса фақат олижаноб, юксак ахлоқли, инсоний қадр-қиммати бор, ўзини ва ўзгаларни ҳурмат қилувчи инсонларгагина хосдир.\nБахтсиз оилаларнинг аксариятида эркакнинг жисмоний майли юксак туйғулар ва ички назорат, виждон, орият тушунчаларидан устун келган бўлади. Инсонда беғараз севги ҳисси қанчалик ривожланмаган бўлса, унинг ички дунёси, ички маданияти қанчалик саёз бўлса, бундай тушунчалар унда шунчалик заиф бўлади.\nЖинсий майлнинг руҳий кучи ана шу руҳиятнинг қай даражада тараққиёт этганига боғлиқ бўлади. У қанчалик яхши ривожланган бўлса, майлнинг ҳиссий жиҳати ҳам шунчалик кучли бўлади. Руҳияти яхши ва соғлом шаклланган инсонларнинг ҳиссиёти бошқа барча ҳис-туйғу ва майллардан устун бўлади. Айтиш керакки, бу борада аёлларнинг руҳий-эмоционал туйғулари эркакларникидан кўра анча кучли ривожланган бўлади, шунинг учун эркак кишининг пасткашлик қилиши, номардлик қилиши аёлни ғоятда қаттиқ таҳқирлаб, унинг қалбини оғир яралайди. Эркакларнинг қабиҳлик қилиши билан боғлиқ турли жанжаллар аёлнинг руҳиятида оғир асорат қолдириб, ҳатто унинг саломатлигига, айниқса асаб тизимига путур етказади. Шунинг учун ҳам айнан севимли кишисининг дағал ҳатти-ҳаракати туфайли етган руҳий зарба оқибатида аёлларда неврозлар, неврастения ва оғир руҳий касалликлар эркаклардан кўра кўпроқ учрайди.\nЭркак киши севган аёли билан турмуш қурмоқчи бўлсаю, бироқ уни қандайдир сабаб туфайли ҳозирча расмийлаштиришга имкони бўлмаса, бундай ҳолларда ундан мулойимлик, одоб ва ҳатто назокат талаб қилинади. Эркак киши шуни унутмасинки, бундай ҳолларда аёллар эркакларга қараганда оғирроқ ва ҳақсизроқ ҳолатга тушиб қоладилар. Бундай севгининг оқибати аёл учун оғир юк бўлади. Бундан ташқари, анъанага кўра, бундай вазиятларда жамоатчилик инсонларнинг феъл-атворига жуда юқори талаблар қўйишини ва эркакдан кўра аёлни қаттиқроқ қоралашини ҳам унутмаслик керак. Агар аёл шунда ҳам, никоҳсиз бўлса ҳам, ўша эркак билан яшашга рози бўлиб турса, бу нарса унинг қалбида кучли ҳиссиёт жўш уриб турганидан далолат беради.\nМана шунинг учун эркак киши маҳбубасига нисбатан одоб ва назокат билан муносабатда бўлиши керак.\nАгар оила бир томоннинг ишончи ва севгиси, бироқ иккинчи томоннинг ёлғони ва ҳайвоний шаҳвати асосига қурилса, буни инсофли, виждонли кишиларнинг инсоний муносабатлари деб аташ мумкин бўлмай қолади. Ёлғон ҳар қандай ҳолатда ҳам пасткашлик ва разолат аломатидир.\nАёлга нисбатан пасткашлик қилиш эркакнинг инсон сифатида нақадар қабиҳлигини кўрсатади. Зеро инсон бир пайтнинг ўзида бир масалада пасткаш ва бошқа бир масалада олижаноб бўла олмайди. Агар инсонда инсоний ғурур, ҳамият бор бўлса, бу хислатлар унда уйда ҳам, ишда ҳам, олди-сотдида ҳам, севгида ҳам акс этиб туради.\nБизда (Россияда) аёлларнинг тўлиқ эмансипациясига («эркинликка чиқишига») шу даражада эришилганки, хотин-қизлар иқтисодий жиҳатдан эркакларга мутлақо қарам бўлмай қолди. Ҳозирги кунда аёлни боласи билан ёлғиз ташлаб кетган эркак аввалги пайтлардагидек уни боши берк кўчага киритиб қўйди, дегани эмас. Бироқ, никоҳсиз туғилиб қолган ўз боласини тан олиб, ЗАГСдан ўтишга розилик берсам, аёлга беқиёс карам кўрсатган бўламан, деб ўйлаётган эркаклар ҳали ҳам бор...\nСўнгсўз.Бу мақола шу ерда тугайди. Аммо бу ҳақда фикр юритиш, мақоладан сабоқ чиқаришнинг тўхташини, тугашини истамадик. Маълумки, Ислом маънавий жиноятларнинг ҳар қандай турини қатъиян тақиқлаб қўйган, чунки бу инсонни яратган ва унга икки дунёда саодатга эришиш йўлини кўрсатиб қўйган Аллоҳ таолонинг динидир. Ўзининг қонунларига риоя қилмаслик қандай оғир оқибатларга олиб келишини У Зотнинг Ўзи билмай, яна ким билсин? Бироқ, академик Углов каби олимлар ўзининг кўп йиллик жарроҳлик фаолияти давомида ана шундай ярамас амалларнинг оқибатини ўз кўзи билан кўриб, Исломдан мутлақо хабари бўлмаган ҳолда одамларни бу офатлардан қайтаришга уриниб келадилар. Улар ўзлари билмаган ҳолда Ислом арконларининг нақадар тўғри, ҳақ эканини, динимизнинг нақадар пок ва эзгу дин эканлигини тасдиқлайдилар.\nФёдор Григорьевич Угловнинг расмий ва норасмий сайтлари бор экан. Бу сайтларда академикнинг алкоголизм, кашандалик ва зинонинг қанчалар ҳалокатли бало экани ҳақидаги кўплаб китоблари, мақолалари, илмий асарлари ва тадқиқотлари кенг жамоатчилик учун тўплаб қўйилибди. Ф.Углов ўзининг муваффақиятли жарроҳлик амалиётидан инкор қилиб бўлмас далиллар келтириб, бу жиноятларнинг инсоният учун заҳри қотил эканини исботлаб берган, уларнинг тиббий ва ижтимоий зарарлари ҳақида кўп ва хўб ёзган экан. Келгусида уларни ҳам ўзбекчага ўгириб, эътиборингизга ҳавола қиламиз, деб ният қилиб қўйдик. Сўзимизнинг якунида бандаларига лутфу карам айлаб, уларга ҳақ йўлни, маънавий ва жисмоний саломатлик ва абадий саодат йўлини кўрсатиб берган Аллоҳ субҳанаҳу ва таолога ҳамду санолар айтамиз.\nИсломни гўзаллигини қаранг! (биринчи мақола)\n19:30 / 12.08.2020 2301\n05:00 / 02.02.2015 2061\nҲаммага маълумки, Аллоҳнинг охирги ва мукаммал дини Ислом инсониятни икки дунё саодатига бошлаш учун юборилгандир. Бу дин барча замонлар ва маконлар учун давоми...\n965 17:00 / 27.06.2019\nСувни ишлатишда меъёр борми?\n801 07:10 / 16.08.2019\nБишр Ҳофий бир жамоанинг олдидан ўтиб қолди. Одамлар уни кўриб, .Бу одам кечаси билан ухламайди, ҳар уч кунда бир марта ифторлик қилади,, дейишди. Бишр Ҳофий давоми...\n938 07:10 / 05.07.2019\nҲижрий тақвим бўйича Рамазон ҳайити байрами билан бошланадиган шаввол ойидамиз. Бу ойнинг фазилати ҳақида, Пайғамбаримиз соллаллоҳу алайҳи васаллам шундай давоми...\n1912 19:39 / 24.05.2020


Кун мавзулари, 18 сентябр 2016\n17 январ 2020, Тошкент вақти: 18:36\nякшанба 18 сентябр 2016\nТошкент вилоятининг Хумсон қишлоқ фуқаролар йиғини Дала қишлоғида 40 оилага қарашли уйлар бузилмоқда. Маҳаллийлар иддаосича, туман ҳокими Иброҳим Ҳасановнинг қарори билан сув ёқасида қурилган кафелар олиб ташланиши баҳонасида, Чирчиқ дарёсидан 5 км наридаги турар жойлар бузилмоқда.\nПетербургда полициядан паспортини қайтаришни талаб қилган ўзбек судга тортилди\nСанкт-Петербургда рейд пайтида олинган паспортини қайтаришни талаб қилган ўзбекистонлик муҳожир, депортация қилиш учун судга тортилди. Самарқандлик 25 ёшли Жасурнинг иддао қилишича, паспортини қайтариши учун полиция ходими ундан пора талаб қилган.\nЎзбекистон ватандоши Ғафур Раҳимов исми Интерполнинг Ўзбекистондаги миллий ваколатхонаси қидирув лентасидан жорий йилнинг 15 сентябрь куни олиб ташланди. Аммо АҚШ Молия вазирлиги 65 ёшли Ўзбекистон ватандошини қора рўйхатдан чиқариб ташлагани йўқ.\nШавкат Мирзиёев Жиззах ҳокими ва прокурорини ишдан олди\nЎзбекистон бош вазири ва вақтинча президент вазифасини бажарувчи Шавкат Мирзиёев 16 сентябрь куни Жиззахга сафари давомида ушбу Жиззах шаҳри ва камида еттита туман ҳокимини лавозимидан олган.\nТошкентда энергия ашёлари қимматлагани боис иссиқлик ва иссиқ сув нархи ошди\nТошкентда энергия ашёлари қимматлагани боис иссиқлик ва иссиқ сув нархи ошди. Фарғона бўйича 201 нафар чет эл фуқароси паспорт тартибини бузгани учун мамлакатдан чиқариб юборилди. Маҳаллий матбуот мана шундай воқеаларни ёритди.


Чироқчида “Ҳоким Кубоги” мусобақаси ўтказилди + ФОТО / Olamsport.com\n20:02Расман: Месси диквалификация қилинди\t0 18:56Умар Нурмагомедов: Ҳаммасини Хабиб назорат қилмоқда\t0 18:35Конор Макгрегор: "Жанглар ороли" меники!\t0 18:12"Атлетико" Симеонега 2024 йилга қадар мўлжалланган шартнома таклиф қилмоқчи. Мураббий инқироз сабаб маошининг камайишга тайёр 0 17:56Порье нима сабабдан Конорни UFC тарихидаги энг кучли жангчилардан бири деб ҳисоблашини айтди\t0 17:32Анвар Бойназаров уч кундан сўнг жанг ўтказади + ФОТО 0 17:11Хабиб: Сен-Пьер менга қарши жанг қилишни хоҳламаяпти\t0 16:50"Интер" Эриксенни ижарага олмоқчи бўлган клубларга шарт қўйди 0 16:29Конор: Хабиб учун бутун бир турнир ташкил қилиб беришди. У эса фаолиятини якунлаб қўя қолди\t1 16:08Волков ва Оверим ўртасидаги жанг санаси маълум + ПОСТEР\t0 15:47Қудратилло Абдуқаҳҳаров рингга қайтмоқда + ФОТО\t1 15:26Элгужа ва Мате "Қизилқум"га қайтди + ФОТО\t0 15:05Дастин Порье: Мен Конордан кучлиман!\t0 14:44ХОҚ Олимпиаданинг очилиш маросимида 6 минг спортчи қатнашишини режалаштирмоқда\t0 14:24Заррух Адашев тарозига чиқди ва рақиби билан кўз уриштирди + ФОТО 1\nЧироқчида “Ҳоким Кубоги” мусобақаси ўтказилди + ФОТО\nТеглар : ШахматҲоким кубоги\nЖисмоний тарбия ва спортни кенг оммалаштириш, айниқса, ёшлар орасида, маҳалла, олис қишлоқ-овулларда истиқомат қилаётган аҳоли орасида спортни кенг тарғиб қилиш, соғлом турмуш тарзини янада шакллантириш, истеъдодли спортчи-ёшларни эрта аниқлаш мақсадида мамлакатимизнинг барча ҳудудларида бўлгани каби Қашқадарё вилоятнинг ҳар бир туман ва шаҳарларида ҳам спорт турлари бўйича мусобақалар ташкил этилмоқда.\nХусусан, вилоятнинг Чироқчи туманида ҳам мазкур жараёнларга алоҳида эътибор қаратилмоқда. Жумладан, Чироқчи туманидаги болалар-ўсмирлар мактабида шахмат бўйича 18 ёшдан 30 ёшгача бўлган йигит-қизлар ўртасида “Ҳоким кубоги” беллашувлари бўлиб ўтди.\nЧироқчи туман ҳокимлиги, вилоят жисмоний тарбия ва спорт бошқармаси, туман жисмоний тарбия ва спорт бўлими, туман халқ таълими бўлими ва бошқа ҳамкор ташкилотлар кўмагида ташкил этилган ушбу беллашувларда 100 нафардан ортиқ ҳаваскор шахматчилар иштирок этишди.\nМусабақанинг якуний натижаларига кўра хотин-қизлар ўртасида Холида Номозова барча рақибларини енгиб, биринчи ўринни қўлга киритди. Эркаклар ўртасида эса Даврон Шариповга тенг келадигани топилмади ва ғолибликни тантана қилди.\nМусобақа якунига етгач тақдирлаш маросими бўлиб ўтди. Тақдирлаш маросимида иштирок этган Чироқчи туман ҳокими Хуррам Жўраев ғолиб ва совриндорларга кубок, медаль, диплом ва қимматбаҳо эсдалик совғаларини топширди.\nАйтиж жоиз, бугун ва эртага туманда яна белгиланган дастурга мувофиқ, спортнинг улоқ-кўпкари ҳамда белбоғли кураш турлари бўйича ҳам “Ҳоким кубоги” мусобақалари ўтказилади.\nСамарқандлик полвонлар "Бош прокурор кубоги" соҳибига айланган мусобақадан ФОТОРЕПОРТАЖ 0\nКурашчилар “Прокурор кубоги”да беллашишди 0


ТАТУда магистрлик дипломлари топширилди\nМуҳаммад ал-Хоразмий номидаги Тошкент ахборот технологиялари университетида 2017-йил 17-июн куни магистрларга диплом топшириш маросими бўлиб ўтди\nҲар ўқув йилида магистрларга диплом топшириш маросими университетда тантанали равишда, байрамона руҳда ўтказилади. Бу йил ҳам анъанага содиқ қолган ҳолда ушбу маросим тантанали, байрамона руҳда ташкил этилди.\nБу йил 9 та мутахассислик бўйича 151 нафар талаба магистрлик диссертацияларини муваффақиятли ҳимоя қилиб, “Магистр” унвонига эга бўлишди.\nУниверситетда магистрларнинг билим олишлари ва илмий фаолият олиб боришлари учун ҳамма имкониятлар яратилган. Бугунги кунда катта фондга эга бўлган ахборот ресурс маркази, виртуал лаборатория ишлари ва маъруза матнлари билан бойитилган электрон кутубхона магистрлар хизматида. Бундан ташқари, интернет тизимидан кенг фойдаланиш ҳам йўлга қўйилган. Университет магистрлари хорижий мамлакатларнинг олий ўқув юртларида ҳам малакаларини ошириб келмоқдалар.\nБу йилги битирувчиларнинг магистрлик диссертацияларининг юқори даражада тайёрланганлиги Давлат аттестацияси Комиссияси томонидан алоҳида таъкидлаб ўтилди. Айниқса, 30 га яқин магистрлик диссертацияларининг чет тилларида ҳимоя қилинганлиги эътиборга сазовордир.


BBC Uzbek - Mintaqa - "Ўзбекнинг иқрорномаси" варақаси экстремистик, деб топилди\n"Ўзбекнинг иқрорномаси" варақаси экстремистик, деб топилди\nСўнгги янгиланиш 23 ноябр 2012 - 15:04 GMT\nМосква прокуратураси варақаларнинг мазмунини ошкор этмаяпти\nРоссия маҳкамаси Москва жануби-шарқида номаълум шахслар томонидан тарқатилгани айтилган "Ўзбек гастарбайтерининг иқрорномаси" деб номланган варақаларнинг мазмунини экстремистик, деб топган.\nШу тариқа Кузьминский туман маҳкамаси прокуратуранинг сўровини қондирган.\nРоссия матбуотининг прокуратурадан иқтибос келтиришича, шу йил майида пойтахтнинг "Выхино" тумани яшовчиларидан бири ўзининг почта қутисида варақани топиб олади ва уни полициянинг таянч пунктига олиб келиб беради.\nЖануби-Шарқий административ округ прокуратураси округ ҳудудида варақаларнинг тарқатилиши юзасидан текширув бошлайди.\n"Ахборот-таҳлилий технологиялар маркази" мутахассислари варақа матнида осиёликлар ва мусулмонлар, шунингдек, ҳуқуқ-тартибот ходимлари, руҳонийлар ҳамда ҳокимият вакилларига нисбатан нафрат қўзғотиш уриниши бор, деган хулосага келадилар.\nТекширув натижасига мувофиқ, округ прокуратураси Кузьминский туман маҳкамасидан варақаларни экстремистик, деб топишни сўраган.\nПрокуратура текшируви материаллари Россия Жиноят кодексининг 282 -"нафрат ёки душманлик қўзғаш" банди бўйича жиноят иши очиш борасида қарор қабул қилиш учун маҳкамага ҳам юборилгани айтилмоқда.\nРоссия прокуратураси варақаларда айнан нималар дейилгани ҳақида маълумот бермаган.\nАйни пайтда Москвада бир ўзбекнинг номаълум шахслар томонидан ўлдириб кетилган хабар қилинган.\nИнтерфакс агентлигига кўра, 22 ноябр куни кеч соатларда Москва жанубидаги Ростокино туманидаги турар-жой биноси олдида 20 ёшли Ўзбекистон фуқаросининг жасади топилган.\nХабарларда жасадда кўплаб жароҳатлар бўлгани ва қурбоннинг қулоғи кесиб олингани айтилади.\nДастлабки маълумотларга кўра, ўзбекистонликка ёш йигитлардан иборат бир гуруҳ ҳужум қилиб, пичоқ билан бир неча жойидан яралаган ва кейинроқ ҳодиса жойидан яширинган.\nҚотиллик юзасидан жиноят иши очилган.\nРоссиялик милиция ходимлари ўзбек муҳожирининг ўлимида айбланмоқда\nРоссия Тергов Қўмитаси: '5 нафар ўзбек муҳожирининг ўлими текширилмоқда'


Зарбдор ҳокими: "Энангни қози эплаган бўлса менинг олдимга келасанми?" - BBC O'zbek\nЗарбдор ҳокими: "Энангни қози эплаган бўлса менинг олдимга келасанми?"\nImage caption Ўзбекистонда раҳбарларнинг қўл остидагиларни ҳақорат қилиши кенг ёйилган\nЎзбекистонлик блогер ўз саҳифасида сўконғич раҳбарлар ҳақида ёзган.\nРаҳбарларнинг қўл остидагиларни ёки оддий фуқароларни ҳақорат қилишлари Ўзбекистонда кенг ёйилган бўлса-да, ушбу мавзу маҳаллий матбуотда деярли кўтарилмайди.\nМуаллиф Эркинжон Каримов сўкиш одати қишлоқ жойлардан йирик шаҳарларга ҳам кириб келиб кун сайин кўпаётгани ҳақида ёзади.\nБлогер "Сўконғич раҳбарлар" сарлавҳаси остида Ўзбекистонда кенг ёйилган ҳолатни кўтарган.\nЭркинжон Каримов сўкинувчи раҳбарларни "далага солинадиган маҳаллий ўғит "пекало"га оғиз чаяди", деб ўйлаши ҳақида ёзган.\nУнга кўра, шаҳарнинг қоқ марказида юмшоқ креслоларда ширин шарбатлар ичадиган "коттаконлар" туман, қишлоқдаги "сассиқкекирдаклар"ни ортда қолдириб кетар экан.\nБлогер сўкинувчан раҳбарларнинг кун сайин кўпайятгани ҳақида қайғуради.\nМавзуни ўрганииш жараёнида Жиззах вилоят Зарбдор тумани ҳокимининг оддий фуқароларни сўкиш ҳолатига дуч келдик.\nБўстон шаҳарчасидаги маҳалла фаоли Анорбой Ҳолиқулов 4 аёл ва икки эркакни туман ҳокими ҳақорат қилганини айтади.\n"Сен сиёсатга аралашмасдан, халқни етакламасдан, яна бу каби можаролар билан юқоридан келаётган буйруқни бажаришга кўндаланг бўлмай б... еб юрибсанма еталашиб, дейди. Бўлди 15 ўринли болницаси ҳам бошқаси ҳам йўқ бўлади, деди" - эслайди маҳалла фаоли.\nФаоллар 15 минг аҳоли яшовчи Бўстон шаҳарчасида 15 кишига мўлжалланган ягона шифохона ёпилишини тўхтатиб туришни ҳокимдан илтимос қилганлар.\nТуман ҳокимининг қабулига кириш учун икки ой кутишга тўғри келган.\nБироқ ҳоким уларни илиқ кутиб олмаган.\n"Жуда ҳам ноўрин гап бўлди. Энангни қози эплаб қўйса, менинг олдимга келасанми, деди. Одамларни қонунчиликка тўғри келмасдан қабул қилаяпти. Сенсирайди, ҳурматсизлик қилади, аёл-эркак борми, сўкиниб гапиради. Бошимизни эгиб, бирорта ижобий жавоб ололмасдан, туман ҳокимидан астойидил хафа бўлиб қайтдик," - дейди Аноброй Ҳолиқулов.\nУнинг илова қилишича, Бўстон шаҳарчасида бошқа муаммолар ҳам бор.\n12 минг аҳоли икки қаватли уйларда яшайди.\nЛекин сўнгги вақтларда бу уйлардаги иситиш, ёритиш, сув тизимлари ишдан чиққан.\nҲокимият бор эътиборини янги қурилган 40 хўжаликдан иборат намунали уйларга қаратмоқда.\nАнорбой Ҳолиқулов ҳокимнинг бошқалар олдида ҳақорат қилганидан қаттиқ изза бўлганини айтади.\nУ ҳокимнинг одобсизлигидан президент Ислом Каримовга шикоят қилмоқчи.\n"Хафалигимдан ер ёрилмади, ерга кириб кетмадим. У кишининг ҳақоратидан, менга бўлган муносабатидан жуда ёмон бўлиб кетдим. Ҳал бу тўғрисида гувоҳларим билан президентимиз Ислом Абдуғаниевич Каримовга ёзма равишда мурожаат қилиб чиқаман, Худо хоҳласа. Мана икки кундан бери энди ўзимга келдим," - дейди Анорбой Ҳолиқулов.\nУ ҳақорат масаласида прокурор, милиция ёки вилоят ҳокимларига шикоят қилиш фойдасиз бўлгани учун ҳам тўғридан тўғри президентга мурожаат қилишини айтади.\n2013 йилнинг июл ойида наманганлик фермер Муҳаммаджон Раҳимов Би-би-сига Наманган вилоят ҳокимининг биринчи ўринбосарининг ҳақорат қилгани ва тепгани ҳақида гапирган эди.\nУшбу чиқишидан сўнг Миллий хавфсизлик хизмати Раҳимовдан вазиятни ўрганган.\nФермермернинг Би-би-сига айтишича, ҳоким ўринбосари ҳануз лавозимида ишлаяпти.\nБироқ вилоятда раҳбарларнинг ҳақорат қилиши ҳолати камайган.\n"Ўзгаришлар яхши, ҳозир ишлар анча тартибга тушган. Унақа тазйиқлар йўқ," - дейди Муҳаммаджон Раҳимов.\nҲуқуқ фаоллари раҳбарларнинг қўл остидагилар ва оддий фуқароларни ҳақорат қилиш ҳоллари кенг ёйилганини айтишади.\nБу каби ҳақоратлар устидан прокуратурага қилинган шикоятлар жабовсиз қолиб кетиши эътироф этилади.


ТОШКЕНТ, 25 дек – Sputnik. Янги олийгоҳлар ва хориж университетларнинг филиаллари, олий таълимга кўпроқ эркинлик бериш ваъдалари, шунингдек мактаб ва илмий тадқиқот институтларидаги ўзгаришлар – булар барча якунланаётган йилда амалга оширилди.\nПресс служба Южно-Уральского государственного университета\nSputnik Ўзбекистон республика таълим тизимидаги ўзгаришларни ўрганиб чиқди.\nЎтаётган йилда Ўзбекистонда қатор янги олийгоҳлар очилди. Эҳтимол, энг диққатга сазовор бўлгани - махсус журналистика университети очилишидир. Олийгоҳнинг раҳбарияти маълум қилишича, талабаларга таълим беришда М.В.Ломоносов номидаги МДУ, СПДУ, шунингдек Ҳиндистон, Туркия ва Жанубий Кореядан ҳамкасблар ёрдам беради.\nЎзбекистонда ғарбий Европа университети филиаллари очилиши бўйича ҳам иш олиб борилмоқда: ОАВлар Франция ва Буюк Британия университетларининг филиаллари очилиши ҳақида бир неча марта хабар қилганди.\nМиллий университетнинг ёши янада кўпроқ бўлиши мумкин эди – Туркистон генерал-губернатори фон Кауфман олий таълим тизимини яратиш ҳақида ўйлаганди. Бироқ ўша вақтда Кауфманнинг эрта ва кутилмаган ўлими сабабли бу режа амалга оширилмаганди.\nАммо Тошкентга университет жуда зарур эди ва бу фикрга ҳукумат томонидан эътироз билдирилмаган – минтақада олий таълим тизими кераклигини чор ҳукумати, вақтинчалик ҳокимият, болшевиклар яхши тушунишган.\nНатижада 1918 йилда совет ҳукумати томонидан Туркистон университетини ташкил этиш тўғрисида қарор қабул қилинди. Лекин олийгоҳ барча йўналишлар бўйича тўлақонли иш фаолиятини икки йилдан сўнг, Москвадан Тошкентга “профессорлар поезди” келгандан кейин бошлади. Ушбу поезда Марказий Осиёга 86 нафар профессор - ўқитувчилар ва керакли жиҳозлар олиб келинди.\nЎзбекистон олийгоҳлари 5 баллик баҳолаш тизимига қайтишди


Гекё Маринай: “Шоир аввало шахс бўлмоғи лозим!” – HURRIYAT\n12 oy oldin Behzod 121\nДунёни англаш бадиий адабиёт мутолааси ва уни ўрганиш асосида шаклланади. Шу ҳисобда, биз мағрибликлар учун Ўзбекистон ҳам нафақат тарихий, балки адабий объект сифатида намоён бўлади. Ўзбек адабиёти ўз маданиятинигина бадият ила қориштирадиган адабиёт эмас.\nАсли келиб чиқиши албаниялик бўлган АҚШ шоири Гекё Маринай 1965 йили Албаниянинг Малъеси шаҳрида туғилган. Шеъриятнинг постмодернизм йўналишида ижод қилувчи Маринай тилшунослик бўйича фан доктори, ёзувчи ва протонизм таълимоти давомчиси ҳисобланади. 2001 йилдан буён Албан-Америка Ёзувчилар уюшмаси раиси ва айни пайтда Техас университети профессоридир. У ушбу университетнинг таржима факультети қошидаги “Mundus Artium Press” нашриёти раҳбари сифатида дунёнинг кўплаб шеърият вакиллари ижод намуналарини инглиз тилига таржима қилиниши ва нашр этилишида ташаббус кўрсатиб келмоқда.\nГекё Маринай таржимон сифатида бир қанча албан шоирларининг асарларини ҳам инглиз тилига ўгирган. Жаҳоннинг кўплаб адабий мукофотларига лойиқ деб топилган. Бугунги кунда унинг назариялари Америка ва Европа университетларида дарслик сифатида ўқитилади. “Мени тарк этма”, “Кўзгунинг акс тарафи”, “Чексизлик”, “Якшанба ибодати”, “Сир сақланмас нарсалар” каби китоблари нашр этилган. Қуйида узоқ океан ортидаги диёрда яшаб ижод қилаётган адиб билан суҳбат “Hurriyat” муштарийлари эътиборига ҳавола этилмоқда. Зеро, адабиёт чегара билмайди.\n– Жаҳон адабиёти ва шахс. Сиз бу икки тушунчани қандай бирлаштирасиз?\n– Дунёни англаш бадиий адабиёт мутолааси ва уни ўрганиш асосида шаклланади. Шу ҳисобда, биз мағрибликлар учун Ўзбекистон ҳам нафақат тарихий, балки адабий объект сифатида намоён бўлади. Ўзбек адабиёти ўз маданиятинигина бадият ила қориштирадиган адабиёт эмас. Унда жаҳоний руҳият ҳам мужассам. Очиғини айтсам, мамлакатингиз адабиёти билан дастлаб “Китоб дунёси” газетасида эълон қилинадиган материаллар орқали танишганман. Бу жуда катта аҳамиятга эга, чунки дунё адабий манзараси ўзбек адабиётисиз тўлиқ бўлмайди. Ва яна Ўзбекистонда қатор нашрлар борлигини яхши биламан. Жумладан, “Hurriyat” газетаси. Ушбу номда Туркияда чоп этиладиган машҳур газета ҳам бор. Унда ҳам менинг интервьюмни беришган. Бу суҳбатимиз Ўзбекистондаги мустақил нашр учун уюштирилаётгани мени янада қувонтирмоқда.\n– Жаноб Маринай, маълумки, Сиз Даллас университетида ёшларга таълим берасиз. Ижодкорнинг мураббийлик қилишига қандай қарайсиз?\n– Ўз билимларимни шогирдларимга улашиш мен учун шараф. Муайян мавзуни ҳар томондан тушуниш ва унинг моҳиятини талабаларга етказиш масъулияти сизни яхши ўқитувчига айлантиради. Аммо мен янада кўпроқ ҳаракат қилишга уринаман, бу менинг ўқувчиларимга нафақат ўзим ўқитаётган мавзу билан чуқур танишиш, балки унга иштиёқ-ла ёндашиш имкониятини яратади. Акс ҳолда, талабалар турли ҳаётий тажрибаларни муваффақиятли ўзлаштиришлари керак бўлган соғлом билимлар базасидан маҳрум бўлади.\nАлбаниядаги дастлабки 25 йиллик, Черногория ва Сербиядаги 1 йиллик ва Америкада ўтган 28 йиллик хулосаларим баъзи бировлар мантиқий деб ҳисоблаган жиҳатлардан кўпроқ маънога эга, деб ўйлайман. Мен олган университет дипломларининг сони, мен олган Cум Лауде унвони, сазовор бўлган адабий мукофотларим, нашр этилган китобларим ва бошқалар мен учун аҳамиятли. Аммо буларнинг барчаси иккинчи даражали. Мени инсоният манфаати учун нима қила олишим мумкинлиги кўпроқ қизиқтиради.\n– Протонизм назариясини қандай изоҳлайсиз?\n– Протонизм назарияси адабий танқид орқали салбий ва ижобий фикрлашга ёрдам беради. Протонист танқидчи матн билан тўқнашганда, аввало, асарда эстетик, интеллектуал ва ахлоқий аҳамиятга эга бўлган жиҳатларни ўз шартлари бўйича қидиради. Агар танқидчи учун асар унчалик катта аҳамиятга эга бўлмаса, уни шунчаки бир четга суриб қўйгани маъқул – ўқувчилар аудиториясига субъектив риторикани намойиш қилгандан кўра, бу билан боғлиқ ҳар қандай муҳокамани рад этгани маъқул. Протонизм – бу физикадан олинган метафора. Протонист танқидчи ўзгармас оғир ва ижобий протонни қабул қилади. Протонизм назарияси бешта асосий принципни ўз ичига олади: ҳақиқат, тергов, реституция, протонисмиотика ва ахлоқ.\n– Ватанингиз Албания ҳақида сўзлаб берсангиз.\n– Парвардигор камол топишим учун қобилият ато этди. Ўша даврнинг коммунистик тузуми адабий-бадиий ижоддан қўрққан ва ҳар бир муаллифнинг атрофига қалин туманли чегаралар қўйган. Бу чегаралардаги шеърий салоҳиятим эса ҳаракатларимни назорат қилишим мумкинлигини кўрсатди. Ўша ондан бошлаб ҳаётим шу қадар тубдан ўзгариб кетдики, эҳтимолки, ҳаётимда биринчи марта хатти-ҳаракатларим мени назорат қила бошлади. Қисқа вақт ичида мендаги олам апокалиптик тус олди. Ҳақиқат менинг борлиғимни қоронғу тунга айлантирди. Ички “термодинамика”м мендаги виртуал “қоронғулик”ни 1990 йил 12 сентябрга ўтар кечаси табиий қоронғулик эканига ишонишга мажбур қилди. Биз тунги саёҳатчиларга айландик ва хайриятки, эрталаб Подгорицада “ёруғлик” топдик.\n– АҚШга муҳожиротга келганингиздан сўнг нималар ўзгарди?\n– Юз бериши мумкин бўлган тарихий ёки сиёсий вазиятдан қатъи назар, ўз мамлакатингдан чиқиб кетиш ҳар доим душвор бўлган. Менинг вазиятимда, у ички оловнинг икки турига мос келади, бу қандайдир тарзда гуноҳ ҳисси ва муаллифлик жавобгарлиги билан боғлиқ. Иккаласи ҳам мураккаб ҳиссий ва интеллектуал босимларга дучор бўлади. Ушбу ҳодиса ички хабардорлик ва ташқи жазо шакллари ўртасида қўшимча динамик ёзишмаларни келтириб чиқаргани сабабли, айтишим мумкинки, у ҳеч бўлмаганда тил нуқтаи назаридан ёқимсиз саргузашт ҳисобланади. Албатта, қасос тушунчаси бу каби хатти-ҳаракатларни амалга оширишда ҳукм таркибидаги даҳшатли хабарни етказади, аммо ўша пайтда адолат тартиботлари бирлашиши бутунлай субъектив акс эттирилган, айниқса, бу ғалати жараённи бузувчилар ва камситувчилар нуқтаи назаридан. Мен ишонаманки, руҳ инсоннинг орзу-истаклари билан туғилади ва шаклланади; кейин ўтмиш воқеаларига гувоҳ сифатида ижодкорликда қайта туғилади. Акс ҳолда бу мустақил равишда содир бўлади.\n– Америка ва Албания…\n– Албания ва Америка кўп жиҳатдан икки хил ҳаёт парадигмасига ўхшайди. Аммо мен учун бу икки чегарани бирлаштириш қийин эмас. Мен ёшлигимдаёқ Албанияни тарк этдим, оилавий меҳр-муҳаббат ҳамиша ғалаба қозонишига ишондим. Чунки биз қачон қарама ҳаёт қийинчиликларига дуч келдик. Қўшниларнинг менга, оиламга кўрсатган меҳр-муҳаббати шунчалик мустаҳкам эдики…\n– Сиз учун ижодкор ким?\n– Бу савол кўҳна ва мураккаб фалсафий мунозаранинг бир қисмидир. Мен буни қайси воқеа-ҳодиса олдин ўзимга таъсир қилганини сўраш билан баробар, деб тушунаман. Мен ижодкор психологик эволюциясини ривожлантириши билан чекланмаслигини англадим. Бунда шахсий талабларнинг поэтик салоҳиятда ўз-ўзидан аксини таъминлай оладиган маънавий заифлик омили ётади. Ушбу ғоя стилистик ёки ахлоқий кўринишга эга бўлса ҳам, у инсон гўзаллик борасида табиатга интилишидан келиб чиқади. Мен ўзимни шеърий тарзда ифода этишни хоҳлаганман, эҳтиёжларим эса ўша шоирлик билан бошланган ва шу билан тугайди. Саволингизнинг марказий қисмига келсак, бунга аниқ жавоб беролмайман. Мен бирон-бир нарсани объектив равишда ифодалашга ҳаракат қилишдан олдин, кўриб чиқилаётган мавзуга нисбатан онгли равишда ифода этиш эҳтимоли камида воқеликнинг ижобий томонларини акс эттирадиган бир ёки бир нечта имкониятларга эга бўлиши кераклигини тушунаман.\n– Ижодкорнинг шахс сифатида шаклланишида оиласи катта роль ўйнайди. Бунга қандай қарайсиз?\n– Ота-онам ҳаётда ўзлари эришгандан кўра кўпроқ нарсага эришишим учун қўлларидан келганини қилдилар. Яхши таълим олишим уларнинг талабларидан бири бўлди. Аммо ростини айтсам, уларнинг орзуларини рўёбга чиқариш учун қилган ҳаракатларим мен учун қилинган қурбонликлар олдида чикора. Ота-онам ўртаҳол бўлган. Аммо уларнинг зукколиги нафақат академик билимларида, балки фарзандларида ҳам кўринади. Мен уларнинг шунчаки биз фарзандлар – камина билан бирга олти ака-укам ва опа-сингилларим кунига уч маҳал иссиқ овқат тановул қилишимиз, етарлича таълим олишимиз учун оқ ювиб, оқ тараганларини, ҳалол луқма едирганларини гапирмаяпман. Бу дунёдаги барча ота-оналарга хос хусусият. Менинг тасаввуримга михдай ўрнашган нарса бу психологик жиҳат. Ота-онамга беадад ташаккур. Аслида, улар туфайли мен умр бўйи изланишга интилиб келмоқдаман.\n– Шеърдаги ғоянинг тиниқлигига туйғу қай даражада таъсир кўрсатади?\n– Мен ўз шеърларимни ҳаётга татбиқ этишга интилаётган орбитада жуда ажойиб оқим бор, ундан мен инсонийлик қувончини ҳис этиш имкониятини оламан. Мен шоирман, ҳақиқат ва ҳукм ўртасидаги экстремист эмасман. Мен ҳозирги дунё адабиётида у ёки бу шоирдан каттароқ шоирман, деб даъво қилмайман, лекин мен барча замонавий шеъриятнинг юқори сифатини тарғиб қилишда фаол бўлишни истайман. Бунинг учун мен дидлар, ранглар, тушунчалар ва шеърий шаклларнинг янги дунёсини яратишга ҳаракат қиламан, буларнинг барчаси шеъриятни ҳамда мен тасвирлаган образларни яхшилаш учун ноёб поэтик дунёни яратишда жуда муҳимдир. Бунга барча одамлар ва барча маданиятлар мавжуд. Мен ўз шеъриятимда янада аниқроқ маънони топиш учун теран шахсиятни қидираман, бу ерда нафақат турли маданиятларнинг хилма-хиллиги моҳиятини, балки уларнинг ҳар бирида яққол кўзга ташланмайдиган жиҳатларни акс эттиришга ҳаракат қиламан.\nPrevious Аҳмад бин Саид ал-Касирий: “Ўзбекистоннинг янги парламентини масъулиятли вазифалар кутмоқда”\nNext “Ҳақиқий санъатни бизнес, деб билиш гуноҳдир”


Юрагимда сақлаганларим: Қорқизнинг дарди - 4 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Январь » 4 » Юрагимда сақлаганларим: Қорқизнинг дарди\nЮрагимда сақлаганларим: Қорқизнинг дарди\nГуноҳим шунчалар оғирмидики, ота-онам мени кўришни истамайди, хавотирга тушмайди.\nМактублар бизга турли инсонлар тақдиридан кичик лавҳа келтирувчи элчи, воситачи. Ҳар бирини ўқиганимиз сари Аллоҳ одамларга ўхшаши йўқ қисмат битганига амин бўламиз. Гоҳ ҳайратга тушамиз, баъзан қайғуга ботамиз, айрим чоғларда севинамиз ҳам. Исмини сир тутишни сўраган ушбу хат эгасининг кечмишлари эса бизни ўйга толдирди. Ўйлаймизки, ундан ўз маслаҳатларингизни аямайсиз.\n— Мен янги йилни интиқлик билан кутяпман, — деб гап бошлабди хат эгаси. — Ўтган йилги воқеадан сўнг энди ҳар йили кутсам керак. Билмайман, яна қанча кутиб яшайман, бу байрамни? Аммо биламанки, узоқ кутаман.\nКелинг, мен сизга ҳаммасини бошидан сўзлаб бераман. Мен унча катта бўлмаган шаҳар четида дунёга келганман. Оилада уч қиз, икки ўғилмиз. Мен ҳаммасидан кичигиман. Акамлару опамларнинг ҳаммаси уйли-жойли бўлиб кетган. Мен эса...\nҲаммаси ўша, уни учратган кунимдан бошланди. Мен пишириқ пиширишни ўргатадиган ўқув марказида таҳсил олардим. Ҳар куни уйдан тухум, шакар, ун каби майда-чуйда маҳсулотлар олиб кетардим-да, уйга ажойиб ширинликлар пишириб қайтардим.\nОта-онамнинг энг кичик, эркатой қизи бўлганим сабаб улар роса мақташар, алқаб-алқаб ейишарди. Мен эса бундан ғурурланиб яна нимадир пиширишга киришиб кетардим. Уйда ўзим ҳам мустақил равишда пишириб, ҳаммани, айниқса, жиянчаларимни хурсанд қилардим. Бир сафар галдаги пишириқнинг масаллиқларини олиш учун бозорга тушдим. Ҳамма нарсани олиб, асал олгани асалчиларнинг ёнига ўтдим.\n— Арзонроғи борми? — дедим пулим кам қолгани боис.\n— Арзонини нима қиласиз? Қимматидан олинг, тоза бўлади. Минг дардга даво, — деди сотувчи йигит.\nУ ўта келишган, баланд бўйли, қора қошли, очиқ юзли йигит эди.\nБир қарашдаёқ юрагим жиз этди.\n— Мен пишириқ учун оляпман. Тоза бўлиши шарт эмас, — дедим тўғрисини айтиб.\nШундан сўнг у бошқа асални тавсия қилди. Мен энди унинг доимий мижозига айландим. Ўқув курсларим тугагандан кейин ҳам айнан уни кўриш учун пишириқ пиширишга киришар ва бозорга келиб, ундан олиб кетардим. Табиийки, бу орада биз яқин танишга айландик. Сўрашадиган, раста олдида бироз гаплашиб қолиб кетадиган бўлдик. Кейин мен қўшниларнинг таклифи билан кўпроқ пишириқ пиширадиган, улар ҳар куни оладиган бўлди. Энди ҳар куни, кўпроқ пишириқ пиширар ва пуллардим. Бироз фойда қила бошлаганимни кўрган ота-онам янада кўпроқ пиширишимга шароит яратди ва бозордаги бир пишириқ сотадиган аёлга сотгани бериб, фойда қила бошладим. Энди янада кўп асал олганим учун биз қадрдонларга айланган ва телефон ва телеграм орқали ҳам гаплашиб турадиган бўлдик. Кунларнинг бирида унинг рашк қилаётганини сезиб қолдим. Шунақа хурсанд бўлимки...\nКейин севишинb айтlи, сўнг совчи юборди. Совчиларга отам рад жавобини берди. Сабабини билмадим. Оёқ тираб туриб олди. Мен йиғладим-сиқтадим. Онам ўртага тушмоқчи бўлди. Отам барибир юмшамади. Охири онамдан билдимки, кўнгил қўйган инсонимнинг отаси билан бир пайтлар бирга ишлаган ва у туфайли отам ишдан ҳайдалган экан. Тўғрироғи, отамни ишдан ҳайдатган. Шунинг учун отам сира ён бермади. Мен эса муҳаббатимдан воз кечолмасдим. Уни чин дилдан севардим.\n— Менга сендан бошқаси керакмас. Қочиб кет, — деди йигит жиддий. — Мен онамга айтиб, сени тўғри уйга олиб бораман. Кейин иложсиз қолишгач, тўйга рози бўлишади.\nБу йўл менга ҳам маъқулдек кўринди. Ахир мен бегона билан кетаётганим йўқ. Ҳамма билади. У менга совчи юборган, нияти жиддий. У билан бирга кетсам... Шу билан яна ота-онаси совчиликка боради секин тушунтиришади. Биров билиб-биров билмайди. Шу билан ҳамма рози. Тўйимиз бўлади ва мен бахтли бўламан.\nҒўрлигим сабаб шу йўлни тўғри деб билдим. У бир ҳафта тайёргарлик кўрди. Уйдагилари билан маслаҳатлашган ҳолда мен секингина у айтган жойга бордим. Ўша кунинг ўзида ота-онаси яна бизникига борган ва вазиятни тушунтирган. Отам баттар тутақибди, тўнини тескари кийибди. Уйга қадам босмаслигимни айтибди.\n— Ҳозир қизишиб турибди-да, ҳадемай ҳаммаси ўз ўрнига тушади, — деди бўлажак қайнонам.\nАфсуски, ундай бўлмади. Ярим йил кутдик, бир йил кутдик. Охири кичикроқ тўй қилиб, бизни никоҳлашди. Тўйга битта-иккита қариндошларимни айтмаса, яқинларим келмади. Ҳамма мендан хафа. "Отанинг юзига оёқ қўйди”, деб биларди. Хуллас, мен шу тарзда ўз уйимга бегона бўлдим.\nМана шу воқеага ҳам тўрт йил бўлибди. Бу орада фарзандли бўлдим. Келин бўлган уйимнинг ўтидан кириб, кулидан чиқдим. Ҳаммасининг кўнглидан жой олдим. Фақат... фақатгина ота-онамнинг кўнгли юмашаяпти, меҳри товланиб мени кечирмаяпти. Уларни жуда соғиниб кетдим. Шунчалар кўргим келадики...\nОхири ўтган йили бир иш қилдим. Эримни Қорбобо кийинтирдим. Ўзим Қорқиз қиёфасига кирдим. Юзимга маска таққанимча, совға-саломлар олдим. Сўнг юрагим чиққудек уриб ўз уйимга равона бўлдим. Овозимдан таниб қолмасликлари учун умуман гапирмадим. Турмуш ўртоғим совға улашди, гаплашди. Мен эса ниқоб остида юм-юм йиғладим. Акамнинг мен турмуш қурганимдан кейин туғилган ўғилчаси ҳам чопқиллаб кетибди. Бирам ширин. Ота-онам анча чўкиб қолибди. Сал қолди, уларнинг бағрига ўзимни отишимга. Лекин юрагим дов бермади.\n— Совғалар ким томонидан? — сўради чиқиб кетаётганимизда отам. — Чунки биз Қорбобо чақиртирмагандик. Лекин болалар жуда хурсанд бўлди. Пулини берамиз. Манзилда адашдингиз шекилли...\n— Янги йил совғаси-ку, бу. Қизиқмисиз? Биз ҳам ишхонанинг бўйруғини бажаряпмиз. Манзилга тўғри келдик. Соғ бўлинг! — турмуш ўртоғим шундай деди. Мен ўзимни ташқарига урдим. Нима бўлганда ҳам таниб қолмасликларини истадим.\nУринишим натижа бермагани учун бу ҳақда ҳеч кимга чурқ этмадик. Юрагимда сақлаб юрдим. Лекин мана яна янги йил келмоқда. Мен тағин ўша Қорқиз қиёфасида яқинларимни кўришни истайман. Уларнинг юрагидаги музни эритишни хоҳлайман. Илгаригидек уларни қучиш, бағрида яйрашни истайман. Афсуски, назаримда яна ўтган йилги ҳолат такрорланадигандек. Яна мен кўз ёшларим ва маска ортидан уларнинг дийдорига тўймай қайтадигандекман. Нима қилишга ҳам ҳайронман. Эҳтимол, ўтган йили охирида ўзимни танитганим афзалмиди? Лекин бунга сира-сира юрагим бетламайди. Дийдорни, бўлажак воқеаларни эсласам, яна юрагим ортга тортади. Бундан ташқари, ҳаяжонга ҳам тушаман.\nГуноҳим шунчалар оғирмики, ота-онам мени соғинмайди, кўришни истамайди, хавотирга тушмайди. Фарзандли бўлганимни эшитган бўлишлари аниқ. Шунда ҳам бир бор ҳол сўрашмади. Наҳот, менинг ота-онам шунчалар бағри тош эди? Ёки ғурур шу қадар одамнинг юрагини метинга айлантириб қўядими?\nМен бу янги йилда ҳам қадрдон уйимга боришни ният қилганман. Нима қилай, ахир? Уларни соғинган бўлсам...\nАммо уларнинг танимаслиги, таниса, ҳам сукут сақлашларини ўйласам, юрагим қонга тўлади. Балки, ўтган йили ростдан ҳам танимагандир? Қердан ҳам танисин? Юзим тўсилган, овозим чиқмас, ўзим эса анча тўлишгандим.\nБу дардимни сизларга айтишимдан мақсад, менга маслаҳат беришингизни хоҳлайман. Айтинг, мен нима қилай? Нима қилсам, ота-онам мени кечиради? Яна илгаригидек бағрига босади. Яхши кўради? Маслаҳатларингизни кутаман...\nКатегория: Hikoyalar to'plami | Просмотров: 348 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Ақийда 91-дарс. «Уммати даъват» ва «Уммати ижобат»\nАқийда 90-дарс. Муҳаммад алайҳиссаломнинг бошқа набийлардан фарқлари\nАқийда 89-дарс. Муҳаммад алайҳиссалом хотамул анбиёдирлар\nАқийда 88-дарс. Набий алайҳиссаломнинг мўъжизалари\nАқийда 87-дарс. Набий алайҳиссаломнинг ҳузурларида таомнинг тасбеҳ айтиши\n12:10 / 11.06.2019 3312 pdf Ўқиш режими + -\nМусулмонлар оммасига Имоми Аъзам номи ила машҳур бўлган бу зот ҳақида кўплаб мақолалар ва китоблар ёзилган. Биз эса у кишининг улуғ ҳаётлари билан қисқача танишиб чиқамиз.\nАбу Ҳанифа Нуъмон ибн Собит ибн Зувто Куфа шаҳрида ҳижрий саксонинчи санада таваллуд топдилар. У киши Аҳли сунна фиқҳ мазҳаби бошлиқлари ичида энг аввал туғилганларидир.\nАбу Ҳанифа раҳматуллоҳи алайҳининг оталари Собит ибн Зувто асли форс бўлган. Боболари эса асли кобуллик бўлган. Оталари Термиз, Наса ва Анбор шаҳарларида яшаб, охири Куфада қарор топган ҳамда Абу Ҳанифа айни шу шаҳарда дунёга келганлар.\nАбу Ҳанифа раҳматуллоҳи алайҳининг оталари Али розияллоҳу анҳу билан учрашган ва ўзига ҳамда зурриёдига барака тилаб, у кишининг дуоларини олган эди.\nКўпчилик тарихчилар Имоми Аъзам раҳматуллоҳи алайҳини тобеъинлардан кейинги авлод мусулмонларидан, дейдилар. Аммо баъзилар у кишининг тобеъин бўлганлари, саҳобалардан Анас ибн Молик розияллоҳу анҳуни кўриб, у кишидан «Талаби илм ҳар бир мусулмонга фарздир» ҳадисини ривоят қилганларини таъкидлайдилар.\nШунингдек, Абу Ҳанифа раҳматуллоҳи алайҳи Абдуллоҳ ибн Абу Авфо, Восила ибн Асқаъ, Омир ибн Восила розияллоҳу анҳум каби саҳобалар билан ҳам кўришганлар. Аммо уларнинг суҳбатларида бўлмаганлар. «Саҳобани кўрган шахс тобеъин бўлади», деган уламолар Абу Ҳанифа раҳматуллоҳи алайҳини «тобеъин», дейдилар. «Саҳобани кўрса-ю, суҳбатини топмаса, тобеъин бўлмайди», дейдиган уламолар Абу Ҳанифа раҳматуллоҳи алайҳини «тобеъин бўлмаган», дейдилар.\nАбу Ҳанифа раҳматуллоҳи алайҳи ўша вақтнинг катта шаҳари бўлган Куфада ўсдилар. Кичикликларида қироат устозларининг бошлиғи имом Осим ҳузурида Қуръони Каримни ёд олдилар.\nЁшликларидан таҳсили илм билан бирга касб ҳам қилар эдилар. Ипак сотар эдилар. Илм мажлисларидан кўра бозорда кўп бўлардилар. Кўпчилик эса у кишидаги ақл-заковат ва ўткир зеҳн ила илмга уриниш лозимлигини таъкидлар эди. Охири бу фикр Абу Ҳанифанинг ўзларига етказилди.\nИбн Ҳажар Маккий ёзади:\n«Абу Ҳанифа айтди: «Бир куни Шаъбийнинг олдиларидан ўтдим. У зот ўтирган эдилар. У зот мени ўз ёнларига чақириб, «Кимдан таълим оляпсан?» дедилар. Мен: «Фалончидан таълим оляпман», дедим. У зот: «Бозор ҳақида таълим олаётганингни эмас, уламолардан дарс олишингни назарда тутдим», дедилар. Шунда мен: «Мен уламолардан кам дарс оламан», дедим. У зот: «Ундай қилма. Сенга илм олиш ва уламолар билан бирга ўтириш вожиб. Чунки мен сенда сергаклик ва ҳушёрликни сезяпман», дедилар. Шаъбийнинг сўзларидан қалбим таъсирланиб, бозор илмини олишни тарк қилдим ва илм олишга киришдим. Натижада Аллоҳ у зотнинг сўзлари ила мени манфаатдор қилди».\nДастлаб у киши ақоид илмини ўргандилар. Калом илмида донг таратдилар.\nЯҳё ибн Шайбондан қилинган ривоятда Абу Ҳанифа раҳматуллоҳи алайҳи қуйидагиларни айтганлар:\n«Мен каломда тортишиш қобилияти берилган одам эдим. Бир муддат унга аралашиб юрдим, талашдим, тортишдим. Хусумат ва мужодала соҳибларининг кўплари Басрада эди. Бас, Басрага йигирма мартадан ортиқроқ бордим. Бир йил, ундан кўп ёки озроқ турдим. Хаворижларнинг Абозия, Суфрия деган тоифалари ва бошқалар билан низолашдим. Ўша пайтда каломни илмларнинг афзали деб билар эдим. Бу калом диннинг аслидир, дер эдим. Унда бир муддат умрим ўтганидан кейин ўзимни ўзим тергадим. Тадаббур қилдим...»\nАбу Ҳанифа раҳматуллоҳи алайҳининг шогирдлари имом Зуфар ибн Ҳузайл у кишидан қуйидагиларни ривоят қилади:\n«Мен Калом илми билан инсонлар мени кўрганда «Мана бу фалончи», деб бармоқлари билан ишора қилиб кўрсатадиган даражага етгунимга қадар шуғулланиб келдим. Бизнинг Калом илмига доир илмий ҳалқамиз Ҳаммод ибн Абу Сулаймонниниг ҳалқасига яқинроқ жойда бўларди. Бир куни бир аёл ҳузуримга келиб: «Бир киши хотинини суннатга мувофиқ талоқ қилишни ирода этса, нечта талоқ қилади?» деб сўради. Шунда мен у аёлдан бу масалани Ҳаммоддан сўраб билишини, кейин менга унинг жавобини айтишини буюрдим. Шундан сўнг у аёл Ҳаммоддан ўша масала ҳақида сўради. Ҳаммод бу саволга : «Эр хотинини ҳайз ва жимоъдан пок пайтида битта талоқ қилади. Сўнгра аёлини уч ҳайз кўргунча тарк қилади. Уч ҳайз тугагач, хотини ғусл қилиши билан бошқага турмушга чиқа олади», деб жавоб бердилар. Ҳалиги аёл Ҳаммоднинг жавобини менга айтганида, мен ўзимга ўзим Калом илмига ҳожат йўқлигини айтдим ва шу заҳоти оёқ кийимимни олиб, Ҳаммоддан масала эшитишга бордим. У зот айтган барча сўзларни ёдлаб олар эдим. Сўнгра эртаси куни ўтган масалани қайтарганларида мен ёддан айтиб берардим, у зотнинг шогирдлари эса хато қилишарди. Шунда у зот: «Ҳалқанинг менинг рўпарамдаги аввалги қаторида Абу Ҳанифадан бошқа ҳеч ким ўтирмасин», дедилар».\nҲаётдаги кулгили уч босқич\n12:07 / 14.06.2019 1143\nЖин ва инсоннинг кўзи тегишидан паноҳ сўраб юрардилар\n12:08 / 16.06.2019 974\n3590 18:05 / 01.11.2018\nАлБасит ndash руҳларни кенгликка қўйиб юборувчи, хоҳлаганига ризқни кенг қилиб қўювчи, қалбларни кенг қилувчи Зот демакдир...Ҳобил деди .Қасамки, сен мени ўлдириш давоми...\n7660 16:26 / 09.11.2017\nТилшунос уламолар (ўн еттинчи мақола)\nТилшунос уламоларИсмсанаИловаАбу Ҳасан Журжонийҳ.392м.1002Абдулқоҳир Журжонийҳ.471м.1078Балоғат фани асосчиси.Хатиб Қазвинийҳ.739м.1338.АлИйдоҳ фи ъулумилбалоғоҳ, давоми...\n1263 14:00 / 02.09.2021\n4196 05:00 / 02.12.2016


Токиодаги стадионда ўзбекистонлик талаба 20 ёшли қизни зўрлади - EFFECT.UZ\nТокиодаги стадионда ўзбекистонлик талаба 20 ёшли қизни зўрлади\n. 09:00 | 20.07.2021\nЎзбекистонлик талаба Токио Олимпиадаси очилиш маросими ўтказиладиган стадионда япониялик қизни зўрлаганликда гумон қилинмоқда. Бу ҳақда The Japan Times нашри хабар берди.\nМаълум қилинишича, 30 ёшли Ўзбекистон фуқароси Токио—2020 Олимпиадаси очилиш маросими бўлиб ўтадиган “Миллий” стадионда япониялик қизга жинсий зўравонлик қилганликда гумон қилинмоқда.\nПолиция берган маълумотларга кўра, 16 июль куни талаба Д. Р. 20 ёш атрофидаги қизга зўравонлик ишлатгани ҳақида ариза келиб тушган.\nМаҳаллий ОАВга кўра, гумонланувчи қиз билан воқеа рўй берган куни танишган ва очилиш маросими репетициясидан сўнг унга тажовуз қилган. Уларнинг иккиси ҳам тайёргарлик жараёнига жалб қилинган кўнгилли ишчилар бўлган.\nNHK телеканалининг хабар қилишича, гумонланувчи айбловларни рад этмоқда ва қиз унинг ҳаракатларига қаршилик қилмаганини таъкидлаган.\nАввалроқ айрим хорижий ОАВда Ўзбекистон делегацияси аъзоси япониялик қизга тажовуз қилгани ҳақидаги хабарлар янгради. Ўзбекистон Миллий Олимпия қўмитаси ушбу янгиликлар юзасидан баёнот берди.\n“Бўлиб ўтган воқеликка Ўзбекистон Олимпия жамоасининг ҳеч қандай алоқаси йўқ. Japantimes.co.jp нашри берган маълумотга кўра, воқеа Токио шаҳрида бўлиб турган Ўзбекистон фуқароси Д.Р. билан содир бўлган. Kyodo news эса Д.Р. ва у қизнинг биргаликда Токиодаги “Олимпия” стадионида волонтёр бўлиб ишлагани ҳақида ёзмоқда.\nҲозир МОҚ Тезкор штабининг 5 нафар вакили Токиодаги Олимпия шаҳарчасида бўлиб турибди. Уларнинг вазифаси асосий делегация келгунига қадар ташкилий масалаларни ҳал этиб туришдир. Ташкилий қўмитанинг талабларига кўра, Олимпия шаҳарчасидаги шахсларнинг ҳудуддан чиқиб кетиши мумкин эмас ва у жой кучли назорат остида.\nШундай экан, юқоридаги воқеликка Ўзбекистон Олимпия делегациясининг ҳеч қандай алоқаси йўқ. Шу ўринда юртимизнинг барча ОАВ, блогер ва журналистларидан бу каби асоссиз мақолаларга ишонмасликларини сўраб қоламиз”, дейилади Миллий олимпия қўмитаси баёнотида.\nМаълумот учун, Токиодаги Олимпия ўйинлари 23 июль куни старт олади ва 8 августга қадар давом этади.\nПайғамбаримиз Муҳаммад (соллаллоҳу алайҳи васаллам)нинг карикатураларини чизган рассом вафот этди\nҚашқадарёда эпидемиологик вазият туфайли чиқарилган қарор ўз кучини йўқотди\nТокио2020: Аёллар ўртасидаги футбол баҳсларининг ярим финал жуфтликлари маълум\nТокио-2020: Еттинчи кун ҳам омадсиз келди. Бугун иштирок этган спортчиларнинг натижалари билан танишинг\nТокио-2020: Наталия Критинина Олимпиадани тарк этди


Инвестиция лойиҳалари янги қоидалар бўйича амалга оширилади | NORMA.UZ\nИнвестиция лойиҳалари янги қоидалар бўйича амалга оширилади\nПрезидентнинг 11.09.2018 йилдаги «Ҳудудларда тадбиркорлик ташаббуслари ва лойиҳаларини жадал амалга оширишни ташкил этиш чора-тадбирлари тўғрисида»ги қарори имзоланди. Унинг матни ЎзА сайтида жойлаштирилган.\nҲужжат билан Ҳудудларда тадбиркорликни қўллаб-қувватлаш ва ривожлантириш комиссияси, шунингдек тегишли ҳудудий гуруҳлар ташкил этилди (батафсил қаранг). Бу бизнес ва инвестиция лойиҳаларини амалга ошириш шарт-шароитлари ва тартибида ўз аксини топди.\nБиринчидан, бўш турган давлат мулки объектлари ва ер участкалари уларда истиқболли лойиҳаларни амалга ошириш бўйича мажбуриятларни, тадбиркорлик субъектларининг аниқ инвестиция ва ижтимоий мажбуриятларини кўрсатган ҳолда аукцион савдоларига қўйилади.\nЯнги ҳужжат талабларига мувофиқ ўтказиладиган электрон аукционни ўтказишнинг умумий муддати, истисно тариқасида, «E-IJRO AUKSION» электрон савдо майдончасида амалга ошириладиган барча тартиб-таомиллар билан бирга 10 кундан ошмаслиги лозим.\nОбъектлар ёки ер участкалари аукцион ғолибига 1 йилгача муддатда олдиндан захирага олиш шартларида (лойиҳанинг мураккаблигидан келиб чиқиб, муддатини узайтириш имконияти билан) кейинчалик инвестиция шартномасида кўрсатилган шартлар бажарилганидан сўнг эгалик ва фойдаланиш ҳуқуқини расмийлаштирган ҳолда берилади. Мажбуриятлар бажарилмаган тақдирда, захирага олиш бекор қилинади, инвесторнинг харажатлари эса қопланмайди.\nИккинчидан, ҳудудлар кесимидаги салоҳиятли лойиҳалар ЯИДХПда, ҳокимликларнинг веб-сайтларида ва ижтимоий тармоқларда жойлаштирилади, телевидениеда эълон қилинади.\nУчинчидан, тадбиркорлик субъектлари салоҳиятли лойиҳаларни танлашда Давлат хизматлари марказларига ёки бевосита ҳудудий гуруҳнинг ишчи органига мурожаат қилиши мумкин, у ерда тегишли ҳужжатлар ҳудудий гуруҳнинг ишчи органига юборилади.\nТўртинчидан, ҳудудий гуруҳлар, зарур ҳолларда, тадбиркорлик ташаббуслари ва лойиҳаларини амалга ошириш учун салоҳиятли хорижий инвесторларни излаш ва топиш бўйича фаолиятни амалга ошириш ҳуқуқига эга. Бунинг учун улар Ўзбекистоннинг дипломатик ваколатхоналарини жалб этган ҳолда хорижга чиқишлари ҳамда халқаро инвестиция форумлари ва конференцияларда иштирок этишлари мумкин.


GiveDirectly компанияси 6 минг кенияликни 10 йил давомида шартларсиз олинувчи даромад билан таъминлайди\n12:21 / 20.04.2016\nCўнгги йилларда шартларсиз асосий даромад йиғиш ғояси оммалашмоқда. Бироқ унинг самарадорлигини текшириш бўйича ўтказилган ҳеч бир тажриба ҳануз ўзини тўлиқ равишда оқламади: баъзи бир хайрия жамғармалари инсонларни бутунлай таъминлаш учун етарли миқдорда пул ажратишмади, айримлари – буни жуда қисқа муддат мобайнида амалга оширишди ва самара сезилмади. Баъзилари эса инсон ҳамжамиятини бирваракайига қамраб олишга муваффақ бўлишмади.\n"GiveDirectly компанияси бу вазиятга ўзгартириш киритишга қарор қилди. Бунинг учун у 10 йил давомида 6 минг кенияликни пул билан таъминлашга ваъда берди", дея хабар беради The Verge.\nБу борада аввал ўтказилган барча тажрибалардан фарқли ўлароқ, мазкур ҳолатда танлаб олинган қишлоқларнинг ҳар бир аҳолиси пулларга эга бўлади.\nGiveDirectly тажриба иштирокчилари бўлган кенияликларга ҳар йили 255 доллардан 400 долларгача бўлган миқдорда даромад ажратишни режалаштирди.\nПулларнинг қанча миқдорда бўлиши ҳозирча аниқланмади, бироқ у барча учун тенг ҳисобда бўлади. Маблағ Кения аҳолисининг ўртача йиллик даромадини ташкил этади: пуллар ҳар бир кишини озиқ-овқат, турар-жой ва тиббий ёрдам билан таъминлаш олиш учун етарли бўлиши керак.\nGiveDirectly компанияси ташкил этилганидан буён 100 миллион доллар атрофида хайрия ишларини амалга ошириб келди. Биргина 2015 йилда хайрия учун 52 миллион доллар ажратилган.\nМазкур лойиҳа муаллифи Майкл Фейенинг сўзларига кўра, маблағлар асосан ахборот технологияси саносати вакилларидан келиб тушмоқда: мазкур соҳа вакиллари роботлар вақт ўтиши билан қўл меҳнатига бўлган эҳтиёжни сезиларли даражада камайтиришига, шартларсиз олинувчи даромадлар эса кўплаб мамлакатлар учун одатий ҳолатга айланишига ишонишмоқда.\n“2009 йилда биз мазкур ишни бошлаганимизда одамлар қуйидагича фикр билдиришган эди: “Тажрибадаги ёрдамга муҳтож инсонлар ҳадя этилган барча пулни еб, тамом қилишади ва ишламай қўйишади”.\n"Бироқ, тажриба танқидчиларнинг бу фикри нотўғри эканлигини исботлади. Бу каби пул ажратишлар бошқа таниқли ижтимоий дастурларга нисбатан анчайин самарали таъсир кўрсатди”, - дея қайд этди GiveDirectly компанияси асосчиси Майкл Фейе.


Малайзияда дунёдаги биринчи «ҳалол» интернет браузери яратилди — Sof.uz\nМалайзияда дунёдаги биринчи «ҳалол» интернет браузери яратилди\n30.01.2019 17:03 33 Жаҳон\nМалайзиянинг Salam Web Technologies номли стартапи дунёда биринчи мусулмонлар браузерини яратди, деб ёзмоқда Bloomberg.\nSalamWeb номли янги интернет браузер порнографик, зарарли ёки ҳақоратли мазмунли, қимор ўйинлари таклиф қилаётган, алкогол маҳсулотлари рекламаси бор сайтларни аниқлаб, улар ҳақида фойдаланувчини огоҳлантиради ва сайтни тарк этишни ёки ишлашда давом этишни таклиф қилади.\nБраузер таркибига, шунингдек, мусулмонлар учун янгиликларга обуна бўлиш, намоз вақти ҳақида огоҳлантириш ва “Қибла” томонни танлаш учун компас функциялари киритилган.\n"Биз интернетни янада яхшироқ қилмоқчимиз. Биз у ерда ҳам яхши ҳам ёмон нарсалар борлишигини биламиз, шунинг учун ҳам SalamWeb браузерини яратдик. У сизга Интернетда фақат яхши нарсаларни кўриш имконини беради", - дейди Зарина Хасни - компания директори.\nSalamWeb Technologies яратувчилари ушбу браузер нафақат мусулмонларга балким бошқа дин вакилларига ҳам манзур бўлишига ишончлари комил, чунки ушбу қадриятлар барча инсонлар учун муҳимдир.\n“Ҳалол” браузер Windows, Mac, iOS, Android каби барча компьютер ва мобил платформаларда ишлаши мумкин.\nКеча, 13:41 3098\nКеча, 18:58 1996


ЎЗБЕКИСТОН РЕСПУБЛИКАСИ ОЛИЙ СУДИҲАҚИҚАТ ЭГИЛАДИ, БУКИЛАДИ ЛЕКИН СИНМАЙДИ… from\nҲАҚИҚАТ ЭГИЛАДИ, БУКИЛАДИ ЛЕКИН СИНМАЙДИ…\nИбрагим Эгамбердиев 2008 йил август ойидан 2016 йилнинг март ойига қадар Фарғона шаҳридаги ногиронлиги бўлган болалар учун мўлжалланган “Мурувват” интернат уйининг директори лавозимида фаолият олиб борган.\nБу давр оралиғида амалга оширилган ишлар сарҳисоб қилинса, 250 ўринга мўлжалланган “Мурувват” уйининг моддий, иқтисодий, маънавий ҳаётида катта ўзгаришлар, янгиликларга қўл урилганини кўриш мумкин.\nЭнг аввало, имконияти чекланган болаларни таълим-тарбия жараёнида янги дастурлар амалиётга тадбиқ этилди. Ўғил-қизларнинг машғулотларга қизиқишини ошириш, ўз кучига ишонч ҳосил қилдириш, ҳар бир боланинг умумий ва нутқий ривожланишдаги ўзига хос хусусиятларини аниқлаш, оғзаки нутқни ўстириш, эшитиш, кўриш, идрокни ривожлантириш, майда қўл мускулларининг ҳаракатчанлигини ошириш борасида кенг қамровли ишлар ташкил этилди. Ногирон болаларга озиқ-овқат таъминоти ҳамда маҳсулотларнинг сифатига эътибор кучайтирилди, белгиланган меъёрларга тўлиқ риоя этилиши таъминланди. “Мурувват” уйида сенсорика ва қўл моторикасини ривожлантириш хоналари ташкил этилди.\nТарбияланаётган болаларни ташқи муҳит билан алоқасини мустаҳкамлаш ҳамда яшаш шароитини яхшилаш учун 25 та рангли телевизор ётоқхоналарга ўрнатиб берилди. Ҳомийлар маблағларини жалб қилган ҳолда ёзги ошхона, замонавий болалар ўйингоҳи, амфитеатр ва чўмилиш ҳавзаси, жаҳон андозаларига жавоб берадиган мини футбол майдони ҳамда “Мурувват” уйи ҳовлисининг 70 метр узунликдаги ён деворлари қуриб битказилди. Шунингдек, ҳомийлик маблағлари ҳисобидан “Мурувват” уйининг қишки спорт зали мукаммал таъмирланиб, зарур анжомлар билан таъминланди. Қуриб битказилган иссиқхонада лимон кўчатлари, кўкатлар ва зираворлар экилди ва кунлик эҳтиёжларни қоплади.\n2011 йил Инвестиция дастурига асосан 50 ўринли болалар ётоқхонаси қурилиб, фойдаланишга топширилди ва бунинг учун 521 миллион сўм миқдорида бюджет маблағи сарфланди. Болаларни яшаш шароитларини янада яхшилаш мақсадида «Мурувват» уйининг ҳовлисига ҳомийлар томонидан 3 та ёзги айвонлар қурилиб, фойдаланишга топширилди.\n200 ўринли асосий ётоқхона корпуси ва ошхонасида реконструкция ишлари олиб борилди. Бу жараёнда замонавий юқори қувватга эга кир ювиш ускуналари билан жиҳозланган кир ювиш бўлими биноси, барча қулайликларга эга 39 та ётоқхона, 11 та ўқув хоналари, қишки бассейн, даволаш, жисмоний тарбия хонаси ва кино зал қуриб битказилди. Ошхона тўлиқ таъмирланди ва замонавий таом тайёрлаш жиҳозларига эга бўлди. Бундан ташқари, иситиш, барча коммуникация тизимлари тўлиқ янгиланди, қозонлар эса замонавий тежамкор иситиш қозонларига алмаштирилди ва 3 қаватли асосий бинога лифт ўрнатилди. “Мурувват” уйининг моддий-техник базасини янада ривожлантириш мақсадида бюджет маблағлари ҳисобидан 5 та компьютер тўплами, 5 та принтер, омборхоналарда сақланаётган маҳсулотларнинг сифати бузилмаслиги учун 3 та кондиционер, 10 та ногиронлар аравачаси сотиб олинди.\nБуларнинг бари айтишга осон холос. Ҳар бир ижобий ишнинг ортида заҳмат, тинимсиз меҳнат ётади. Ташаббус ва таклифни ўз вақтида қўллаб-қувватланишига эришиш, олдинга қўйилган мақсад сари интилиш учун имконияти чекланган болаларни жон қадар севиш, уларнинг дардини ўз дарди, муаммоларини ўз муаммоси деб билиш керак эди. Ибрагим ака кичкинтойларни жудаям яхши кўргани сабаб кўнгли ўксик болаларга ҳаёт қувончларини ҳадя этишни ўзининг биринчи навбатдаги инсонийлик бурчи деб билди. Ташаббус, фидойилик билан, ҳалол ва фаолликда ишлади.\nАммо тақдир инсонни турфа синовларда хўп ва обдон тоблар экан. И.Эгамбердиев ҳам ҳаётнинг ширин кунлари қаторида аччиқ азобини ҳам тотиб кўрди…\n2016 йилнинг февраль ойида жиноят ишлари бўйича Фарғона шаҳар судининг ҳукмига кўра, унга Жиноят Кодексининг 167 -моддаси 2-қисмининг “в, г” бандлари ҳамда 209- моддасининг 1-қисми билан айбдор деб топилиб, 2 миллион 604 минг 800 сўм миқдорида жарима ва ЖКнинг 45-моддасини қўллаб, бир йил муддатга моддий ва мансабдор лавозимларида ишлаш ҳуқуқидан маҳрум этиш жазоси белгиланди.\nСуднинг ҳукмига кўра И.Эгамбердиев мансабдор шахс бўлгани ҳолда, муассаса ҳисобчиси У.Мирзаев билан олдиндан тил бириктириб, бир гуруҳ бўлишиб, ҳужжатларни сохталаштириш йўли билан ортиқча ЛФК инструктори штатини белгилаб, бир ставка ҳайдовчи штатини лимитдан ортиқча киритиб, кутубхоначининг ишламаган ва йўл қўйилган мажбурий прогули учун иш ҳақи ҳисобига тўлаб, жами 19 миллион 341 минг сўм бюджет маблағларини растрата йўли билан талон-тарож қилганликда айбли деб топилган.\nНиҳоят, уч ярим йил давомидаги ҳақиқат учун кураш жараёнида юқоридаги ҳар иккала модда бўйича собиқ директорга қўйилган айблар асоссиз эканлиги, хатти-ҳаракатларида ҳеч қандай ҳуқуқбузарлик ва жиноят аломатлари йўқлигини далиллар билан исботланишига эришилди.\nСудланган И.Эгамбердиев ва У.Мирзаевлар ҳимоячиси билан биргаликда келтирилган кассация шикоятида, уларнинг ҳаракатларида жиноят таркиби мавжуд бўлмаганлиги сабали оқлов ҳукми чиқаришни сўрашган.\nЖорий йилнинг июнида Жиноят ишлари бўйича Фарғона вилоят суди судлов ҳайъати кассация шикоятини қаноатлантириш ҳақидаги фикрларни тинглаб, иш материалларини таҳлил этиб, қатор асосларга кўра кассация шикоятини қаноатлантиришни лозим деб топди.\nИшни кассация инстанциясида кўриш жараёнида, дастлабки тергов ва биринчи инстанция суди томонидан иш бўйича исботланиши лозим бўлган ҳолатлар синчковлик билан, ҳар томонлама, тўла ва холисонна текшириб чиқилмаганлиги, И.Эгамбердиев ва У.Мирзаевнинг ҳаракатларида жиноят аломатлари борлиги аниқланмасдан, суд ҳукмида кўрсатилган жиноятни содир этганлигини исботловчи далилларсиз айбли деб топилганлиги аниқланди. Уларнинг ҳаракатида ҳужжатларни сохталаштириш йўли билан давлат бюджети маблағларини растрата қилганликда ифодаланган жиноят аломатлари мавжуд эмаслиги аён бўлди.\nШу сабабли, судлов ҳайъати И.Эгамбердиев ва У.Мирзаевларга оид жиноят ишини синчковлик билан, тўла ва холисона текшириб чиқиб, уларнинг ҳаракатларида жиноятга дахлдорлиги фош қиладиган, ҳам оқлайдиган ҳолатларни муҳокама қилиб, дастлабки тергов ва суд томонидан уларнинг ихтиёрида бўлган давлат бюджети маблағларини растрата қилганликда ифодаланган жиноятни содир этишда айбини исботловчи далиллар тўплаш имкони ҳам қолмагани, қилмишларида жиноят таркиби бўлмаганлигини инобатга олди. Ўзбекистон Республикаси ЖПКнинг тегишли моддаларига амал қилиб, судлов ҳайъати томонидан ажрим қилиниб, И.Эгамбердиев ва У.Мирзаевларга нисбатан чиқарилган жиноят ишлари бўйича Фарғона шаҳар судининг 2016 йил 17 февралдаги ҳукми бекор қилинди. Улар айбсиз деб топилиб, ЖПКнинг 83-моддаси 2-бандига асосан реаблитация қилишни, шу муносабат билан етказилган мулкий, маънавий ва бошқа зиён оқибатларини даъво талаби билан судга мурожаат қилиш ҳуқуқига эга бўлишди.\nЭнг қолоқ бўлган “Мурувват” уйини республикадаги энг намунали “Мурувват” уйига айлантирган, 8 йил давомида идорама-идора югуриб, 5 миллиард 200 миллион сўмлик бино қурилишига эришиб, муассасадаги шароитни яхшилаб, замонавий жиҳозлар билан жиҳозлашга бош бўлган Ибрагим Эгамбердиев раҳбарлигидаги “Мурувват” уйи республикадаги энг яхши тиббий-ижтимоий муассаса деб эътироф этилганди. Аммо очилган сохта жиноят иши хайрли бу каби ишларнинг давомли бўлишига тўсқинлик қилди.\nСуд оқлов ёки айблов ҳукми чиқариш билан адолатни қарор топтирувчи ягона маҳкамадир. Суд-ҳуқуқ тизимида амалга оширилаётган демократик ислоҳотлар туфайли кейинги вақтда жиноят ишлари бўйича судлар томонидан бир неча шахсларга оқлов ҳукмлари чиқарилмоқда. Ҳақиқат эгилади, букилади, лекин синмайди, дейдилар. Барибир адолат қарор топди. Ҳаётнинг ўзи оқни оққа, қорани қорага ажратиб қўйди. Суд тизимидаги ислоҳотлар натижасида ноҳақликларга барҳам берилиб, инсонларнинг юзи ёруғ бўлишига имкон туғилди. Бу адолат тантанасидир.


Волгадаги ҳалокатда 100 дан ошиқ одам чўкиб кетди\nВолга дарёсининг муздай суви ва кеманинг икки ярусли бўлгани унинг ички палубасида бўлган йўловчилар, айниқса, ёш болаларнинг ўзини ўзи қутқариш имконини йўққа чиқаргани тахмин қилинмоқда.\nЯкшанба куни Волга дарёсида чўккан кеманинг 100дан ортиқ йўловчиси ўлган, деб тахмин қилинмоқда.\nЯкшанба куппа-кундузи Волга дарёсида ғарқ бўлган "Булгария" кемаси ҳалокатида бедарак кетган йўловчиларнинг жасадлари топилмоқда.\nИнтерфакс агентлиги Фавқулодда қутқарув гуруҳи вакилларига таяниб¸ 24 соат ичида 40 одам жасади топилганини хабар қилмоқда.\nРоссия Фавқулодда вазиятлар вазирлиги раҳбари Сергей Шойгуга кўра, кема бортида 180 эмас, балки камида 208 йўловчи бўлган.\nВолгада туристик кема чўкиб кетди\nБедарак кетганларнинг қарийб 50 нафари ёш болалардир. Кеманинг ўзини эса жума кунига қадар юзага олиб чиқиш режалаштирилмоқда.\nВолга дарёси бўйлаб қутқарув ишларини олиб бораётган гуруҳ вакилларидан бири қирғоқ бўйлаб олиб борилган қидирув ҳам натижа бермаганини айтди.\n- Биз қирғоқ бўйлаб ҳам ҳеч нимани, ҳеч кимни топа олмадик. Бирор кишидан садо эшитмадик, деди қутқарувчилардан бири Озодликка.\nТатаристон Фавқулодда вазиятлар вазирлиги йўловчиларнинг тўлиқ рўйхатини эълон қилди ва рўйхатга кўра, уларнинг аксарияти қозонликлардир.\nҚуқтарилган кишиларнинг мамлакат телевидениесида акс этган қиёфаларида эса бедарак кетган яқинлари тақдиридан қаттиқ қўрқув акс этган эди.\nОмон қолганлардан бири Рейтер агентлиги билан суҳбатда чўкаётган кема ёнидан ўтган бир неча кема ёрдам чақириқларига тўхтамаганидан даҳшатга тушганини сўзлаб берди.\n- Иккита кема бизни ёнимиздан тўхтамай ўтиб кетди. Биз уларга қайта ва қайта қўл силкидик. "Волганефт" деган юк кемаси катта тезликдан ёнимиздан ўтди ва тўхтамади. Ундан кейин баржа ўтди ва фақат ўша баржа тўхтади, дейди фожеадан омон қолган йигит.\nКеманинг икки ярусли бўлгани ва 20 метрлик чуқурликка чўккани қутқарув ишларини муракаблаштириб юборди.\nБундан ташқари, кема қирғоқдан қарийб 3 километр олисликда чўкиб кетган.\nКеманинг чўкиши сабаблари ҳануз номаълум қолмоқда.\nҲозир тергов бормоқда ва сўнгги хабарларга кўра, ёмон об-ҳаво, техник камчилик ёхуд кеманинг ўта эски экани ҳалокатга сабаб бўлиши мумкин.\n"Булгария" кемаси 1955 йилда Чехословакияда ишлаб чиқарилган ва кўпи билан 60 кишига мўлжалланган эди.\nИнтерфакс агентлигининг Россия Сайёҳлик бирлашмаси расмийларидан келтирган иқтибоси мазмунига кўра, Булғор шаҳридан Татаристоннинг Қозон шаҳрига йўл олган бу кема кўп йиллардан буён бирор марта техник назоратдан ўтмаган.\nВолга дарёси ёз мавсумида кўплаб сайёҳлар сайр қиладиган энг йирик ва машҳур даёрлардан биридир.\nРоссия президенти Димитрий Медведев Москва вилоятида ҳукумат расмийлари учрашиб, "Болгария" кемаси ҳалокатидан чиқарилиши керак бўлган хулосалар ҳақида сўзлади.\nҲалокат қурбонлари яқинларига ўз ҳамдардлигини билдирган президент 12 июлни мамлакатда миллий мотам куни, деб эълон қилди.\n- Агар об-ҳаво ўта ёмон бўлган тақдирда ҳам агар ҳамма хавфсизлик ва техник чоралар кўрилган бўлганида, бу каби ҳалокат юз бермаслиги ҳаммамизга кундек равшан бўлиб турибди. Ҳозир йўловчи ташиётган ҳамма кемаларнинг техник ҳолати тўлиқ текширилиши зарур. Аниқки, бу кема шундай техник муаммоси бўлган ягона кема эмас, - деди Россия президенти.\nРасмий маълумотларга кўра, бу кема Қозон шаҳридан йўлга чиққан кездаёқ ўнг ёнга оға бошлаган ва ҳалокатга шу сабаб бўлгани тахмин қилинмоқда.\nРоссия президенти сўнгги хулосани махсус ҳукумат комиссияси чиқариши ва ана шу хулосага кўра чора кўрилишини алоҳида таъкидлади.


Қуръон мусобақаси ғолиблари Умра сафарига жўнаб...\n06.06.2018 21:50 0 3876\nЖорий йилнинг 6 июнь куни Тошкент халқаро аэропортидан «Қуръон мусобақаси – 2018» ғолиблари ва уларнинг оила аъзолари Тошкент – Жидда авиарейси орқали Умра сафарига жўнаб кетишди, деб хабар бермоқда Тошкент ислом инстиути расмий сайти.\nХабарда қайд этилишича, Қуръон мусобақаси мукофоти асосида 30 киши сафарга отланган бўлиб, улар 16 эркак ва 14 аёлни ташкил этади. Умра сафари 10 кун давом этиб, зиёратчилар 16 июн куни Тошкентга қайтишлари режалаштирилган.\nЭслатиб ўтамиз, «Қуръон мусобақаси – 2018» Ўзбекистон Президенти Шавкат Мирзиёев топшириғига биноан ташкил этилган эди. Тошкент ислом институтининг уч нафар талабаси мазкур мусобақада ғолибликни қўлга киритган эди.\nУмра Қуръон мусобақаси


«осиё чемпионати» тегли мақолалар – Газета.uz\n«осиё чемпионати» тегли мақолалар\n27 июн 2022, 13:13\nБадиий гимнастика бўйича Ўзбекистон терма жамоаси Осиё чемпионатида 10 та олтин, 5 та кумуш ва 2 та бронза, жами 17 та медални қўлга киритиб, ўз чиқишларини якунлади.\n24 июн 2022, 16:32\nЎзбек таэквондочилари Осиё чемпионатида олтин ва кумуш медални қўлга киритди\nТаэквондо бўйича Осиё чемпионатида Олимпиада чемпиони Улуғбек Рашитов олтин, Чарос Қаюмова эса кумуш медални қўлга киритди.\n23 июн 2022, 10:03\nЎзбекистонлик велоспортчилар Осиё чемпионатида 9 та медални қўлга киритди\nЎзбекистонлик атлетлар велотрек бўйича ўтказилган Осиё чемпионатида 1 та олтин ва 8 та бронза медалини қўлга киритишди. Терма жамоа ҳисобидаги ягона олтин медалга рақибларини учта айланага ортга қолдирган Фарруҳ Бобошеров сазовор бўлди.\n25 май 2022, 14:33\nТошкентда оғир атлетика бўйича ўсмирлар ва ёшлар ўртасида Осиё чемпионати ўтказилади\nЎзбекистонда 15−25 июль кунлари оғир атлетика бўйича ўсмирлар ва ёшлар ўртасида Осиё чемпионати бўлиб ўтади. Мусобақада Ўзбекистон номидан 40 нафардан зиёд атлет иштирок этиши кутилмоқда. Турнир логотипи тасдиқланди.\n14 март 2022, 13:10\nИорданияда бокс бўйича ўтказилган Осиё чемпионатида Ўзбекистон терма жамоаси 11 та олтин, 6 та кумуш ва 6 та бронза медалини қўлга киритиб, биринчи ўринни эгаллади.\n12 март 2022, 11:11\nОсиё чемпионатида ўзбекистонлик боксчи протест туфайли финалга чиқди\nЁшлар ўртасида бокс бўйича Осиё чемпионатининг ярим финалида ҳакамлар аввалига ҳиндистонлик Ананд Ядав ўзбекистонлик Абдували Бўрибоев устидан ғалаба қозонганини қайд этди. Ўзбекистон бокс федерациясининг «протестидан» сўнг, ҳакамлар қарорини ўзгартирди. Финал йўлланмасини Абдували Бўрибоев билан бирга яна 9 нафар боксчи қўлга киритди.\nЎзбекистонлик таэквондочилар Осиё чемпионатида 3 та олтин, 1 та кумуш ва 6 та бронза жами 10 та медални қўлга киритиб, рекорд ўрнатишди. Бунга қадар Ўзбекистон тарихида ҳеч қачон битта Осиё чемпионатида 10 та медаль қўлга киритилмаган эди.\n18 март 2021, 14:12\nЎзбекистон U-23 Осиё чемпионатига мезбонлик қилади\nОФК 2022 йилги U-23 Осиё чемпионати Ўзбекистонда бўлиб ўтишини расман эълон қилди. Осиё чемпионати 2022 йилнинг 6−25 сентябрь кунлари давомида бўлиб ўтади.


РАМАЗОН — РУҲИЯТНИ ПОКЛАШ ОЙИДИР - Ўзбекистон овози газетаси\n— Президентимиз Шавкат Мирзиёевнинг Рамазон ойини муносиб ўтказиш тўғрисидаги қарори муборак ҳужжатдир. Олдин ҳам айтганмиз, дунёнинг бирор мамлакатида муборак ойга бағишлаб қарор қабул қилинмайди. Давлатимиз раҳбарининг халқимизга кўрсатаётган эъзози, буюк тарихимиз ва муқаддас динимизга бўлган эътибори ана шу қарорда мужассам бўлди, дейишга тўла асосларимиз бор.\nМазкур қарорда Рамазон ойининг барча фазилатлари акс этган. Уларни босқичма-босқич амалга оширишда ҳамма ўз масъулиятини ҳис қилиши жуда муҳим.\nРамазон ойида биринчи навбатда урушганлар ярашиши, муносабатларни ислоҳ қилиши зарур. Аслида бу ишни Рамазонга қолдирмай, вақтлироқ амалга ошириш ва шу орқали бу муқаддас ойга тайёрланиш маъқул амаллардан саналади. Буюк ватандошимиз Имом Бухорий ҳазратлари келтирган ҳадисда Абу Ҳурайра розияллоҳу анҳу Расулуллоҳ соллаллоҳу алайҳи ва салламдан ривоят қилади: «Ким Рамазон рўзасини иймон билан ва савоб умидида тутса, унинг ўтган гуноҳлари кечирилади», — дейилган. Демак, бу ой биз учун руҳиятни поклаш ойидир.\nРўза тутишни бизга Аллоҳ таоло Қуръони каримда буюрган. Бақара сурасининг 183-оятида: «Эй иймон келтирганлар! Сизлардан аввалгиларга фарз қилинганидек, сизларга ҳам рўза фарз қилинди. Шоядки, тақводор бўлсаларингиз», — дейилган. Рамазон ойида, шунингдек, кўпгина савобли ишларни қилиш, ибодатни ошириш, Қуръон тилoват қилиш, эҳсонларни кўпайтириш тавсия этилади.\nМусулмонлар фақатгина Рамазон ойида эмас, балки йил давомида ҳам бир-бирига меҳр-оқибат кўрсатиши зарур. Инсонга бойликни Аллоҳ беради. Шундай экан, саховатпеша одамлар муҳтожларга ёрдам бериши, хайр-эҳсон қилиши керак. Бунда боқувчисини йўқотган, жисмоний имконияти чекланган кишиларга ёрдам қўлини чўзиш айни муддао. Рўзадорнинг ибодати фақат кун бўйи оч юришдан иборат эмас. У нафсини идора қилиши даркор.\nЎзбекистонимизда 130 дан ортиқ миллат ва элат вакиллари яшайди. Динимизда кишиларни бир-бирига меҳр-оқибатли бўлишга ундаш билан бирга, уларни динидан, миллатидан қатъи назар, ўзаро иззат-ҳурмат кўрсатишга чақирилади. Нисо сурасининг 36-оятида: «Аллоҳга ибодат қилингизлар ва Унга ҳеч нарсани шерик қилмангизлар! Ота-оналарга эса яхшилик қилингизлар. Шунингдек, қариндошлар, етимлар, мискинлар, қариндош қўшни ва бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинг)!», – дейилган.\nМуқаддас динимиз шариатига биноан, рўза тутмаслигига рухсат берилган одамлар масаласига ҳам тўхталиб ўтсак.\nБемор касалликдан тузалганидан сўнг, Рамазон ойида тутмаган кунларининг рўзасини қазо қилиб тутиб беради. Мусофир агар рўза тутиши машаққат бўлмаса, рўза тутгани яхши. Сафарда тутмаган кунлари рўзасини кейин тутиб беради. Шунингдек, ҳомиладор ва эмизикли аёл ҳам рўза тутмайди. Кексайиб, қувватдан қолган кишилар, тузалишига умид қолмаган беморлар, кекса онахонлар ҳам бу амални бажармайди. Бундай кишилар кейинчалик ҳам рўза тута олмаганлари сабабли, рўзага қазо қилмайдилар, балки тутмаган ҳар кунлари учун фидя берадилар.\nРамазон ойида китоб мутолаасини кўпайтириш, ҳар томонлама фойдали бўлган адабиётларни ўқиш айни муддаодир. Шу ўринда Президентимизнинг китобхонликни тарғиб қилиш ҳақидаги фармойиши ҳам катта воқеага айланганини алоҳида таъкидламоқчиман. Буни байрамдек қабул қилдик. Негаки, китоб ўқимай туриб, жамият тараққий этмайди. Моддий жиҳатдан ҳамма нарса етарли бўлса ҳам, хонадонларда китоб ўқилмас экан, улуғлар туғилмайди, миллат ўсмайди. Бу тарих тасдиқлаган ҳақиқатдир.\nМуҳтарам Президентимиз ташаббус кўрсатиб, бизга мутолаани тавсия қиляпти. Чунки ота-боболаримиз айнан китоб ўқиш орқали юқори натижаларга эришганлар, ҳалигача уларни ёд олишади. Беруний, Ибн Сино, Имом Бухорий, Алишер Навоий каби бобокалонларимизни айнан китоб улуғлаган. Дейлик, биз тарихни қаердан ўрганяпмиз? Китобдан. Буюк аждодларимиз ҳақида қаердан ўқияпмиз? Уни ҳам китобдан. Шундай экан, мўъжизага қиёслаш мумкин бўлган китобни асрашимиз, унинг мутолаасини кўпайтиришимиз керак. Мен китобсиз ўз ҳаётимни тасаввур қила олмайман.\nХалқимиздан бир нарсани сўрайман: Президентимизнинг қилаётган ишларига камарбаста бўлайлик. У кишини ҳар томонлама қўллаб-қувватлашимиз зарур. Бунақа ғайратли инсонлар кам бўлади. Хитойдан келиши билан Туркманистонга йўл олди. У ёқдан Саудия Арабистонига жўнаб кетди. У кишининг амалга ошираётган ислоҳотларини ҳаммамиз кўриб-билиб турибмиз. Биз ҳам давлатимиз раҳбарининг қилаётган ишларига баракот сўраб, дуо қиламиз. Илоҳим, эл-юрт хизматини қилиб чарчамасин. Халқимизни эса кириб келаётган муборак Рамазон ойи билан қутлаб, бу ойнинг шафоатидан унумли фойдаланишларини тилайман. Ассалому алайкум ва раҳматуллоҳу ва барокатуҳу.


Афғон қочқинлари Европа чегарасигача етиб бормоқда: Польша чегарасида ушланган афғон қочқинлари.\nЎзбек-афғон чегарасидан келаётган хабарларга кўра, Ўзбекистоннинг қочқинларга қарши қатъий мавқеи ва кўраётган чораларига қарамасдан, Амударё нариёғидан қочқинларнинг кириб келиши давом этмоқда.\nОзодлик суҳбатлашган сурхондарёликларнинг айтишича, айрим афғонистонликлар Амударёни сол ва ясама қайиқлар ёрдамида кесиб ўтаётган бўлса, бошқалари сузиб ҳам ўтмоқда.\nЎзбекистоннинг Афғонистон билан чегарадош ҳудудларида ички ишлар, ҳарбийлар ва бошқа махсус хизматлар ходимлари рейдлари авж олгани хабар қилинади.\nТунда дарёни кечиб ўтаётган қочқинлар\nАфғонистонда Толиблар ҳокимияти ўрнатилиши ортидан мамлакатнинг шимолий қўшниси Ўзбекистон ҳудудига ўтиш ҳаракат қилаётган қочқинлар оқими тўхтамаяпти.\nОзодлик суҳбатлашган сурхондарёликлардан бирининг айтишича, 12 сентябрь куни чегарани ноқонуний кесиб ўтган афғонистонликларнинг яна бир гуруҳи ҳақида хабар тарқаган.\n- Музработ туманида 12 сентябр соат 2ларда атрофида афғонларни кўришган. 8 киши ўтиб келган экан. Кечаси бировнинг уйини тақиллатиб, нон сўрашган. Қўрқиб кетган уй эгаси бақириб, ёрдам чақирган. Қўлга тушганлари 8 киши эдик, деб айтган экан. Кўчаларни солдатлар босган, қуролланган ходимлар. Афғонларнинг 3 тасини ушлашибди, яна 5 тасини қидиришяпти. Одамларнинг молхонаси, далалар тинтув қилиняпти, деди музработлик суҳбатдош.\nМанбанинг сўзларича, афғонистонликлар чегарани турли йўллар билан кесиб ўтмоқда.\nСурхондарё вилоятида чегарачи ҳарбийлар патрули қочқинларни изламоқда\nЯна бир сурхондарёликнинг сўзларига кўра, одамлар орасида ваҳима бўлмаса-да, ўзбек-афғон чегарасини ноқонуний кесиб ўтиш ҳолатлари тўғрисида кунда-кунора хабарлар тарқамоқда.\n- Ўзи ҳар куни деярли ўтяпти, дейишяпти. Лекин ҳарбийлар ушлаб олиб кетяпти экан уларни. Ўзим чегарага яқин турмасам-да, ҳар-хил гап-сўзлар юрибди. Улар асосан кечқурун дарёни кечиб ўтяпти экан. Ушланганларни лагерга олиб бориб, едириб-ичиртириб, қайтариб юборяпти экан. Қочоқлар оддий афғонлар экан, ҳарбий толиблармас, - деди исмини очиқламаган маҳаллий яшовчилардан бири.\nТермиз яшовчиларидан яна бири ҳозирда чегарада ҳарбийлар ва ички ишлар ходимлари сони кўпайиб қолганига эътибор қаратди. У бугунги кунда чегарадан ўтиш афғонлар учун анча қийин масала бўлиб қолди, дейди:\n- Термизга қарашли Тинчлик маҳалласида чегарада қабристон билан пахта, ғалла экилган бўшлиқ жой бор эди. Амалдорлар у ерга иссиқхона ҳам қуриб олганди. Шу ердан олдиндан афғонларнинг ўтадиган жойи бўлган экан. Аммо ҳозир у ерга соқчи турадиган вишка қўйишганига қарамасдан, қандай қилиб билмадим – тўрт-бештаси иссиқхона билан ўтган экан: у ерда иккита қотган нони ҳам тушиб қолибди ерга. Ҳозир чегаранинг одам ўтадиган жойларини бетонлаяпти экан. Ҳарбийлар ва милиция “дарвозаларингни ёпиб ўтиринглар, ҳеч кимга кечаси очманглар!”, деб огоҳлантириб юрибди. Солдатлар кўпайиб қолган анча. Сурхондарёда бирор жойда уларнинг ўтгани ёки ушлангани ҳақида ҳеч қаерда айтилмади. Илгари чўпонлари ўтиб қолса айтарди – бу воқеалар ҳақида гапирилмаяпти, ҳар-хил гаплар тарқаяпти, - деди Термиз туманида яшайдиган аёл.\nАввалроқ термизликлардан бири 2-сентябрга ўтар кечаси Термиз шаҳар Тинчлик маҳалласи Амударё кўчасида бир неча афғон қочқини ўтгани, ўзбек чегарачилари ярим тунда уйма-уй юриб қочқинларни излагани тўғрисида хабар қилган эди.\nЎзбекистон томони сўнгги чегара ҳодисалари тўғрисида ҳозирча бирон расмий изоҳ бергани йўқ.\nЎзбекистон-Афғонистон чегараси "тўлиқ ёпилган"\nЎзбекистон Ташқи ишлар вазирлигига кўра, ҳозирда Ўзбекистон-Афғонистон чегараси тўлиқ ёпилган ва Термиз назорат-ўтказиш пункти орқали қуруқликдан ўтиш жойи йўқ.\nВазирлик ахборот агентликлари ва веб-сайтларда "Ўзбекистон Афғонистондаги Толибон режимидан қочганларга ўз чегараларини очишга тайёрлиги" ҳақида пайдо бўлган хабарларни рад этган.\n“Хавфсизликни таъминлаш мақсадида ҳозирда Ўзбекистон-Афғонистон чегараси тўлиқ ёпилган ва Термиз назорат-ўтказиш пункти орқали қуруқликдан ўтиш амалга оширилмаган. Яқин келажакда Ўзбекистон-Афғонистон чегарасида Термиз назорат-ўтказиш пунктини очиш режалаштирилмаган”, -дейилади ТИВ хабарида.\nОзодлик манбаларига кўра, фақат Ўзбекистон визаси бор Афғонистон фуқароларига мамлакатга киришга рухсат берилмоқда.\nВазирлик, сабабидан қатъи назар, чегарани кесиб ўтишга бўлган ҳар қандай уринишга Ўзбекистон Республикаси қонун ҳужжатларига мувофиқ чек қўйилиши ҳақида огоҳлантирган.\nАйни пайтда Афғонистон ҳарбий ҳаво кучларининг Ўзбекистонга қочиб ўтган учувчилари ва уларнинг оилаларини АҚШнинг Дохадаги ҳарбий базасига эвакуация қилиш бошланган. Бу ҳақда Reuters агентлиги хабар бермоқда. Ўтган ҳафта The Wall Street Journal нашри АҚШ ва Ўзбекистон бу борада ўзаро келишувга эришгани тўғрисида хабар тарқатганди.\nХабарда айтилишича, расмий Тошкент Афғонистондан Ўзбекистонга қочиб ўтган учувчиларни Дохага кўчиришни 11-12 сентябрь кунлари амалга оширади. Тахмин қилинишича, камида 500 афғон ҳарбийси Ўзбекистондан Дохага олиб чиқилади.\nНашр Толибон расмий Тошкентга афғон учувчилари ҳамда ҳарбий самолёт ва вертолётларни қайтариш борасида босим ўтказаётгани ҳақида ёзган.\nТошкент Афғонистонда ҳокимиятни эгаллаган толиблар ҳукумати билан илиқ муносабатларни сақлаб қолмоқда. Толибон матбуот котиби Анас Ҳаққоний Твиттер саҳифасида толиблар Ўзбекистон ҳукуматининг Афғонистоннинг янги ҳукуматига ижобий муносабатини юқори баҳолашини ёзди.\nОлдинроқ Ўзбекистон расмийлари Афғонистонда толибларнинг муваққат ҳукумат тузишини мамнуният билан қабул қилгани ва мамлакатнинг янги давлат органлари билан "конструктив мулоқот ва амалий ўзаро алоқаларни ривожлантиришга"тайёрлигини билдирган.


Чет элликлар ҳам пенсионер бўладилар\nЭлектрон тижорат: қонуний асослар янада такомиллашади\nИнтеллектуал мулк муҳофазаси – давр талаби\nҲамиша ардоқ ва эҳтиромда\nПенсияни инспектор хато ҳисоблаган...\nСтаж ҳисобга олинади, пуличи?\nҲар кимга ҳам қулай бўлсин учун\nБобосининг таъминотидаги невара\nСтаж учун – судга\nМукофотларни ҳисобга олган ҳолда\nРақамлар ва фактлар\nБилимингизни синаб кўринг-а!\nМеҳнат дафтарчасида қайд этилмайдиган ёзувлар\nФақат ходим розилиги билан\nННТни қандай қилиб рўйхатдан ўтказиш керак – амалий қўлланма\nКорхона номини қандай ўзгартирса бўлади?\nГазета Норма маслахатчи / 2015 год / № 16 / Пенсия иши\nМен Ўзбекистонга бошқа давлатдан келганман. Яшаш гувоҳномасини олиш учун барча зарур ҳужжатларни расмийлаштиряпман. Ёшимга кўра ҳозир пенсияга чиқа оламан, бироқ кўчишим муносабати билан бундай қилишга улгуролмадим, тегишинча, менда ҳеч қандай пенсия ҳужжатлари йўқ. Янги яшаш жойи бўйича пенсия олишим мумкинми, бунинг учун қандай ҳужжатлар зарур бўлади?\n– Мамлакатимизда доимий яшаб турган чет эл фуқаролари ва фуқаролиги бўлмаган шахслар, унинг фуқаролари билан тенг равишда пенсия олиш ҳуқуқига эгадирлар (Қонуннинг 1-моддаси).\nБошқа давлатлардан кўчиб келган, Ўзбекистон Республикасида ишламаган фуқароларга пенсиялар Ўзбекистондаги тегишли касб ҳамда малакадаги ходимларнинг пенсия тайинланаётган вақтдаги ўртача ойлик иш ҳақига асосланган ҳолда ҳисоблаб чиқарилади. Башарти, бундай касб ҳамда малакалар республикада бўлмаса, ўртача ойлик иш ҳақини аниқлаш тартибини ЎзР Вазирлар Маҳкамаси белгилаб беради (Қонуннинг 35-моддаси).\nЧет эл фуқароларига ва фуқаролиги бўлмаган шахсларга чет элдаги иши Ўзбекистон Республикасида ишланганига тўғри келадиган стажнинг 1/3 ҳиссасидан ошмаган миқдорда стажга қўшилади (Қонуннинг 40-моддаси).\nДавлат пенсияларини тайинлаш ва тўлаш тартиби тўғрисида низомнинг4 (бундан кейин – Низом) 12-бандига мувофиқ ёшга доир пенсия тайинлаш учун аризага қуйидагилар илова қилиниши керак:\n● иш стажини тасдиқлайдиган ҳужжат;\n● иш ҳақи тўғрисидаги маълумотнома;\n● олий таълим муассасаларида (шу жумладан, ўқиш ҳарбий хизматга тенглаштириладиган ҳарбий таълим муассасаларида, шунингдек партия мактабларида), аспирантурада (стажёрлар-тадқиқотчилар-изланувчилар институтида), докторантурада (катта илмий ходимлар–изланувчилар институтида) ва клиник ординатурада кундузги ўқишни тасдиқлайдиган диплом ёки маълумотнома;\n● фамилия, исм, ота исми ўзгартирилганлиги тўғрисидаги ҳужжат;\n● истиқомат учун берилган гувоҳнома.\nбюджетдан ташқари Пенсия жамғармаси Тошкент шаҳар бошқармасининг пенсия ва нафақалар тайинланишини таҳлил ҳамда мониторинг қилиш бўлими бошлиғи.\n4ВМнинг 8.09.2011 йилдаги 252-сон Қарорига 1-илова.


Нима учун фирма ачитқиларини ишлатиш керак\nҲар қандай супермаркетга кирганда, у ердаги тўлиқ пештахталарга қараб сиз шуни кўрасизки, сут кислотали маҳсулотларнинг фақат баъзи бирлари катта талабга эгадир, ва бошқаларига харидорлар лоқайдлар, натижада бу бошқа маҳсулотлар пештахталарда сақлаш муддатлари ўтиб кетмагунгача туриб қолиши мумкин. Бунга саба нима? Айрим кефир, йогурт, сметана ёки творог турларини муваффақият билан сотилиш сири нимада?\nКелинг буни тушунишга ҳаракат қилиб кўрамиз.\nҲақиқатда, табиий сифатли пишлоқ ёки йогуртни ишлаб чиқариш учун нима керак – бу қуйидагилардир:\nАчитқи ишлаб чиқариш технологияси минглаб йиллар давомида қайралган, ва бизнинг замонга келиб ҳозирги юқори сифатли даражасига эришган. Махсус лабораторияларда, стерил ускуналарда ишлаб чиқарилган «Пробиркадан чиққан» замонавий ачитқиларни, юқори сифатли маҳсулотни тайёрлаш учун ишлатишдан осонроқ нарса йўқ. Сут маҳсулотлари биотехнологияси шундай тузилганки, маҳсулотни ферментацияси ва ачитиши бўйича барча асосий ишни микроорганизмлар ва ушбу микроорганизмларни ўстирувчилар бажаради.\nСут кислотали маҳсулотлар ва пишлоқларнинг барча турдаги (замонавий) ачитқилари махсус ўстириш услубини қўллайдилар, махсус тарзда ўстирилган, микроорганизмлар колониясини бегона штаммларидан тамоман тоза, ёки оддий қилиб айтганда – саноат ачитқилари. Озиқ овқат саноатида биотехнологияларни қўллаш кўп йиллардан бери амалга оширилади, ва йилдан йилга ушбу жараён тобора автоматлашиб, стандартлашиб ва гомогенизациялашиб бормоқда.\nБу нимани англатади? Бу шуни англатадики, замонавий ачитқилар эскичасига тайёрланган ачитқиларга, «ҳаводан олинган» ачитқиларга умуман ўхшамайдилар. Ҳозиги ачитқиларни «аждодлари» ҳақиқатда ҳаводан олинган бўлиб, ундан кейин юзлаб йиллар ўтди, ва ушбу бактериялар шунчалик ўзгариб кетганки, ушбу йўлни қайтадан босиб, уй шароитларида тўлиқ саноат ачитқисини ўзингиз ўстириб чиқаришингиз ўта қийин бўлади, амалда бу асло мумкин эмас.\nҲатто олдинги пайтларда пишлоқ ва сут маҳсулотларини сут ишлаб чиқарувчилар ўзларининг ачитқиларидан тайёрлаганларида, сифатли ачитқи сут хўжаликлари ва фермалари эгалари ва усталари томонидан эхтиёткорлик билан узатилган ва сақланган. Ҳозирги пайтда ферментлар ва ачитқилар – биотехнологиянинг асосий маҳсулотлари бўлиб, уларга максимал талаб мавжуд ва улар бутун инсоният учун бебаҳо фойда келтирадилар. Ҳатто бутун сигир сути ўзининг оригинал «бузилмаган» шаклида озиқланиш учун мўлжалланган бўлсада, лекин у табиий қаралганда инсон учун эмас, балки бузоқчалар учун мўлжалланган. Бошқача қилиб айтганда, инсон ошқозони учун сигир сути – жуда қўполдир. Ва айнан шунинг учун, нозик инсон ошқозони қўпол сигир сутини хазм қилиши учун, инсоният доимо бирон бир найранглар ўйлаб топган.\nСут кислотали ачитқилар сут билан тахминан мясорубка гўшт билан, ёки тегирмон буғдой билан бажарган амалларига ўхшаш нарсани бажаради, яъни янги сигир сутининг қўпол молекуляр тузилмасини кефир, йогурт ёки творогнинг нозик ва осон хазм бўлувчи тузилмасига айлантирадилар. Қишлоқ хўжалигида замонавий ачитқилар қўллаш усуллари ҳозирги пайтда энг юқори даражада. Бироқ буниг самараси билан биргаликда, ишлаб чиқарувчиларнинг ачитқиларга тоъбелиги ҳам ўсиб борди. Чунки мунтазам равишда сут кислотали маҳсулотларни ишлаб чиқариш учун энг янги ачитқиларни сотиб олиш зарур. Ҳозирги кунда эскитдан қўлланган услубни қўллаш тўғри келмайди, яъни кечаги қатиқни ачитқи учун қолдириб, унга озгина янги сутдан қўшса шуни ўзи етарли эди, ва сиз янги қатиққа эга бўлардингиз. Аслини олганда, узоқ қишлоқларда одамлар ҳанузгача ҳеч қандай сертификатлашган ачитқилар ҳақида маълумотга эга эмаслар, улар ҳали ҳам сутни марли остида илиқ жойга жойлаштирадилар, ва натижада уни ўзи ачиб қатиққа айланади.\nАфсуски, саноат миқиёсидаги ачитқилар билан бундай амални бажара олмайсиз. Замонавий сут, йогурт, пишлоқ учун мўлжалланган ачитқиларни - фақат бир марта ишлатиш лозим. Ачитқини қайтайдан яна ишлатиш, маҳсулотни бузилишига ва ишлаб чиқарувчини зарар кўришига олиб келиши мумкин.\nНимага бундай содир бўлмоқда? Тасаввур қилинг, Сизнинг сут маҳсулотингиз – бу худди сабзовот экинларини ўстириш учун тупроқ, ер майдони ёки томорқа ер, ачитқи бўлса – бу уруғ. Сиз биринчи бор уруғларни экканингизда – тайёр пакетдан олиб – улар худди олдиндан сикчиклаб танланган бир бирига мос уруғлар каби бўлади. Бунда ҳосил ҳам худди шундаё бўлади–- ҳамма сабзовотлар танланган сифатли ва маъзали бўлади. Лекин, биринчи ҳосилдан уруғларни йиғиб олгандан кейин, сиз унчалик тоза эмас ва танлаб олинмаган уруғлар оласиз – улар майдароқ бўлади, баъзилари чириган бўлиши мумкин, ва ҳатто оралигида бошқа ўсимликлар уруғи ҳам учраши мумкин – яъни бегона ўтлар. Агар бу уруғлар иккинчи марта ишлатилиб экилса, юқори сифатли ҳосил олиш учун ҳеч ким кафолат бермайди.\nАчитқи билан ҳам худди шунинг ўзи рўй бериши мумкин – биринчи ферментлашдан кейин микроорганизмлар бактериялари (сут кислотали бактериялар колонияси) ўзининг дастлабки «пробиркадан чиққан» ягоналигини ва бир хиллигини йўқотади, – улар орасида кам бўлса ҳам «бегоналар» ни учратиш мумкин – яъни бошқа бактерияларнинг ёввойи колониясини. Уруғларга нисбатан, ачитқини филтрлаш ёки қўлда ажратиш мумкин эмас, ва уни ишлатишни давом эттирилса – «ёввойи» бактериялар, бегона бактериялар – дастлабки асл монобактерия устидан устиворлик қила бошлайдилар, натижада сут кислотали маҳсулот ўз нозиклигини ва фойдалилигини йўқотади, ҳамда бутун маҳсулот партияси ҳам бузилиши мумкин.\nҲеч қачон «ҳаводан чиққан» ачитқини ишлатманг! Ҳатто «уй шароитида тайёрланадиган» йогурт учун ачитқини ҳозирги пайтда одатда одамлар аптекадан сотиб олишади! Уйда тайёрланадиган йогурт учун ачитқи – бизнинг кунларда жуда талаби катта маҳсулот.\nБиз 21 асрда яшамоқдами, қачонки одамлар – замонавий илм фан ёрдамида – 100 ёшгача ва ундан ортиқ яшамоқдалар, шунинг учун тежаш мақсадида агар қадимги «боболаримиз услуби» бўйича сут кислотали ачитқи тайёрлашга қайтилса, бу фақат инсоннинг нозик ошқозонига зарар етказибгина қолмасдан, балки унинг бизнесига ҳам салбий таъсир кўрсатиши мумкин. Аксинча, кефир ва бошқа сут кислотали маҳсулотлар учун доимо бизнинг компаниямизни энг тоза ачитқиларини ишлатиш шуни кафолат берадики, айнан сизнинг маҳсулотингизни дўкон пештахталаридан харидорлар биринчи галда олиб кетишади.


Бозор директорининг «таклифи» — Huquq\nHome / / Бозор директорининг «таклифи»\nБозор директорининг «таклифи»\nПорахўрлик ва пора олиш-беришда воситачилик қилиш жамият учун ижтимоий хавфи юқори ва оғир оқибатларга олиб келувчи жиноятлар тоифасига киради. Ушбу жиноятлар жамиятнинг маънавий-ахлоқий негизига путур етказибгина қолмай, янги жиноий қилмишлар содир этилишига ҳам йўл очиб беради. Шу боис пора берганлик ва пора олиш-беришда воситачилик қилганлик учун ҳам жиноий жазолар кучайтирилган.\nЯшнобод туманидаги «Авиасозлар деҳқон бозори»да гўшт, тухум, картошка, пиёзнинг арзон сотилиши устидан Бош прокуратура ҳузуридаги Иқтисодий жиноятчиликка қарши курашиш департаменти томонидан ўрнатилган назорат 2017 йилдан буён АЖ директори лавозимида ишлаб келаётган Эрмон Наимовнинг (исм-фамилиялар ўзгартирилган) «ризқини қияётган» эди. Шунинг учун ҳам у Вазирлар Маҳкамасининг махсус баённомаси асосида вилоятлардан келтирилиб арзонлаштирилган нархларда сотиладиган айрим маҳсулотларни назорат қилмасликка, кунлик тушумларни текширмасликка эришиш мақсадида Департаментнинг туман бўлими бошлиғига қўнғироқ қилиб, у билан гаплашиб олишни таклиф қилади.\nХуллас, ўтган йилнинг 20 сентябрь куни улар тумандаги «Ченсон» кафесида учрашади. Ўзаро суҳбатда мақсадга кўчган директор бозорга келтирилиб, арзонлаштирилган ҳолда сотилаётган гўшт билан тухумдан бир ойда 4500-5000 АҚШ доллари атрофида фойда кўришини, шундан 1500 АҚШ долларини унга пора тариқасида бериб туришини айтади.\nПул билан давлат хизматчисининг оғзини мойламоқчи бўлган Э.Наимов «Ойнинг биринчи 10 кунлиги ҳисобидан», дея Департаментнинг туман бўлими бошлиғига бўнак сифатида 550 АҚШ долларини солинган «берсетка»сини узатади. Шу пайтда бир неча ҳуқуқни муҳофаза қилувчи орган ходимлари пайдо бўлишди.\nБозор директори жиноят устида ушлангандан сўнг, ҳамма ҳам у каби нафсига қул эмаслигини англаб етган бўлса, ажаб эмас..\nМазкур ҳолат юзасидан тегишли тартибда жиноят иши қўзғатилди. Жиноят ишлари бўйича Яшнобод туман судининг ҳукми билан Э.Наимовга нисбатан тегишли жазо тайинланди.\nХалқимиз: «Бирни кўриб шукр қил, бирни кўриб фикр қил», деб бежиз айтмаган. Одамларимиз пора бериш ҳам жиноят эканлиги борасида фикр қилсалар, яъни ҳар ишда қонуний йўлни танлашса, ўзларига фойда. Энг муҳими, ҳар ким пора беришдан ўзини тийса, аввало, жиноятчи бўлиб қолмайди, қолаверса, жамиятда порхўрликка чек қўйилган бўларди.\nДепартаментнинг Тошкент шаҳар бошқармаси катта инспектори